Ballada Cap Bulan Di Sabulan\nPosted by on Saturday, 03 November 2007 00:00\nUju marujung ngolu ni sada halak naung saur matua, marungkil do angka ginomparna laho mambahen sangap marhite ulaon adat. Hinorhon niulaon sisongon i, mulak do si Suhunan rap dohot sisolhotna tu Toba laho patupahon ulaon adat di natuatua nahinaholongan ni roha nasida. Marhatohon di Pangururan do si Paltibonar ujungna dohot ma ibana mangihuthon si Suhunan.\nMangarade do nasida di angka haringkotan ni ulaon i, dipulung ma sude haporluan tu angka sipanganon, siinumon dohot lan na asing. Aha ma buatonta laho inumon sipalas daging saleleng di huta? Alai dang diboto si Paltibonar manang songon dia rumang ni sipalas daging na adong di Pangururan. Holan Anggur Cap Bulan nama na adong sumirsir godangna. Mangihuthon hasomalan ni si Paltibonar dohot si Suhunan manginum sipalas daging di Jakarta dohot di Singapura, sabotol siinumon i nungnga sarupa argana tu dua poti Anggur Cap Bulan. Ujungna dituhuk si Paltibonar ma dua poti anggur cap bulan i.\nLongang do angka na di huta marnida godang ni anggur cap bulan i, ai ise anon manginum on nasai godang, ninna be. Adong muse na mandok molo diinum Anggur Cap Bulan olo do paro begu. ‘Bah…. begu aha..? ‘, ninna roha ni si Paltibonar. Dipatangkas sahalak natuatua, molo magodanghu diinum cap bulan olo do mordong ujungna sorop begu tu dirina. Alai hurang porsea do si Suhunan dohot si Paltibunar di hata i.\nSomalna tar di paandung angka ina natuatua do molo adong marujung donganna natuatua, alai mangihuthon perbinegean ni si Paltibinar nunga hurang hinauli ni andung i nuaeng. Dang piga be hape namalo mangandung, ninna rohana huhut didorguk sabongkor anggur cap bulan i. Bah? ai tonggi do hape anggur cap bulan on, ninna rohana, marningot angka hasomalanna manginum sipalas daging na sian Eropa.\nDung masuk sabongkor anggur i, songon na neang jala las ma pangkilalaanna alai saotik mordong. Ala songon na dauk parmasukna ditambai ma muse sabongkornai. Sian na so pamotoan ni si Suhunan, nunga tunggaling dua botol dibahen si Paltibonar. Marrara ma antong simalolongna, mambal pardalanna, sipata mengkel, sipata songon na mangandung-andung. Ah ?. Nunga hona be ibana, ninna roha ni si Suhunan marnida sian pangalaho ni si Paltibonar i.\n‘Ba ua tung andung hamu jolo natuatuai’, ninna si Paltibonar sian laba-laba pudi tu angka natorop i. Sude ma mamereng tu ibana jala sude marhatutuhon dang songon na somal be si Paltibonar. Dilangkahon ma tu tonga ni lobuan paningkir i. huhut songon na dipaandung, alai dang toho songon andung, alang songon ende namasa nuaeng. Sipata marhata-hata, mardongan hata sileban. Ah nunga toho sorop begu tu ibana, ninna roha ni natuatua napaingothon nasida nangkin. Nadeba mandok, natarboan arsakna do huroha ibana dung ditinggalhon si Mary boru sileban i rap dohot anakna nametmet i. Adong muse mandok sahala ni ompunta do huroha naro, tangkasi hita asa denggan marboa-boa. Sada sian ina na disi mandok, na songgop do tondi porbadia tu ibana, partandana ala marhata sileban.\nIanggo si Suhunan nungga ditungkol osang-osangna mangalului dalan unang sanga murak annon. Dihilala rohana molo adong namarujung ngolu olo do ro ninna angka tondi ni angka naung jumolo mate, ia so i angka begu paniliknilik. Sotung sorop do begu i anon, ninna rohana.\nMarhatohoan nunga adong tolu begu marnida pangalaho ni si Paltibonar i, ima si Nurnur, si Ganjang dohot si Antuk. ‘Dang pola loja be hita mangela ibana, nunga hona sandiri’, ninna si Nurnur tu donganna begu nadua i si Ganjang dohot si Antuk.\nNunga lam rarat hata-hata ni si Paltibonar. Godang na so diantusi angka natorop i ala godangan hata sileban. Hehe ma si Suhunan, tahina lao paingothon asa dipasohot pangalahona i unang lam murak. Dipajonok ma tu si Paltibonar laos dihusiphon : ‘Palti, nunga ro begu maniliknilik, sotung sorop anon tu ho, jadi pahundul ma jolo sangombas, ulahi pe anon’, ninna.\nAlai dang mansohot si Paltibonar ala ni pambibiarion ni si Suhunan i, baliksa lam manggasa do. Dianjak ma tu ingana ni natuatua i, dipaherbang tanganna tusiamun dohot tu hambirang, dipatoltol jarina. ‘Isse ?.., isseeee’, ninna dipagogo soarana.\nUju martomu simalolongna dohot si Suhunan dibahen si Suhunan ma songon partanda na ro begu. Lam gasaon ma si Paltibonar dipangiar soarana; ‘Mannna beguuuu…., dia begu i…., Ro ma tusoooooooooon’.\nMarangkatjial ma begu natolu i ala ni biarna marnida si Paltibonar, dang diboto be angka aha nasamban, ujungna tarronggang jala tarrobung. Dang na ngernger biar ni begu natolu i dung dibereng gasa ni si Paltibonar. ‘Ah nungga umbeguan ibana sian hita’, ninna si Nurnur tu donganna nadua nari naung galpang ala ni biar dohot lojana na marlojong i.\nSIRINGKOT-RINGKOT | READ 7972x


1 MUSA 15:1-12, 17-18 - Official Site Of Huria Kristen Indonesia\nMARSIHOHOT MARHAPORSEAON DIBAGASAN TUHAN I !\nBuku 1 Musa on didok do dibagasan bahasa Indonesia “Kejadian” namarharoroan do i sian hata Heber bereshith (“pada mulanya”) na marlapatan do i: Mula ni nasa na adong manang haroroan ni nasa na adong. Alani i boi ma dohonon buku 1 Musa on ima buku na manaringothon mula ni saluhutna. Laos buku 1 Musa on ma na paradehon sada landasan hakiki ni Buku na Badia i. Terbukti do i di godang ni ragam angka tema na boi jumpang di buku on isarana tema na manaringothon taringot tu panompaon ni portibi on ro di luhut pangisina, taringot tu jolma, dosa ni jolma, sejarah haluaon ni jolma nang sejarah ni hasahatan pasupasu ni Debata tu angka jolma namanghabiari Ibana, dohot angka lan na asing.\nDi bindu 15 ni buku 1 Musa on, jumpang do dihita sada tema na manaringoti parmulaan ni parpadanan bangso Israel dohot Debata marhite si Abram. Marhite parpadanani dipillit Debata do angka na porsea i gabe hasahatan ni pasupasuNa tu nasa hajolmaon.Debata marpadan laho mangalehon pinompar tu si Abram.Ia pangidoan taringot tu pinompar do na rumingkot sian pangidoan angka arta nang pe nunga diuraihon tu si Abram (7-21). Ai pinompar do na rumingkot di angka paisolat, dungkon torop pinomparna ipe asa boi nasida masiurupan laho manjalahi ngolungolu. Alai tu angka partani tung rumingkot do tano dinasida, ai tano do mual ni ngolungolu nasida. Ia molo tu angka raja nang panggomgomi di Bangso Israel ringkot ma na dua i; pinompar dohot tano.\nAyat 1-3:“Unang ho mabiar ale Abram. Ahu do lombulombum, upam mansai balga”. Adong dua hal na mandasori si Abram gabe hatahuton. Naparjolo: Mabiar do si Abram tu si Kedorlaomer dohot angka donganna atik ro muse marmusu dompak ibana (Patud. 1 Musa 14). Napaduahon na mambahen si Abram tahutan ima mabiar ala ndang adong pinomparna dilehon Debata hatiha i. Secara manusiawi merupakan hal na wajar do gabe tubu roha biar di bagasan roha ni si Abram secara khusus mabiar ibana gabe halak na asing ma sitean ni bagasna. Alai di situasi kejiwaan na gok roha biar si Abram dipasahat Jahowa ma hatana: “unang ho mabiar. Ahu do lombulombum”. “Unang Mabiar” namarlapatan; Debata sandiri nabertanggung-jawab dingolu ni si Abram laho mangaramoti ngoluna jala mangalehon upa ni hapintoranna di haporseaon. Dungi didok Debata; ”Upam mansai balga”, pandohan on na marlapatan mangihuthon Debata ndang adong rugi, alai sabalikna angka paruntungan do, ai so adong na pinagido Debata songon pangidoan ni jolma ia so holan haporseaon tu Ibana sambing.Diondolhon Debata do bagabagaNa marhite hataNa i, jala marhite hata i dilehon Debata do sada jaminan tu si Abram paboa na Debata do na gabe donganna manang tudia ibana mangalangka, jala laos Debata sandiri do upa ima jambar manang laba na so boi longkang sian ngoluna ni si Abram; Debata na mangolu gabe donganna, jala na tongtong mangalehon gogo di ibana laho mandalani ngoluna.\nDung i di dok si Abram ma mangalusi hata ni Debata i: Oe ale Tuhan Jahowa, aha ma lehononmu di ahu? Molo tauji manulingkit alus ni si Abram on sasintongna merupakan alus na gok hagangguon ni roha do alus on. Ndang porsea manang hurang porsea ibana na tuk do Debata mangalehon upa na mansai balga tu ibana secara khusus taringot tu pinomparna na so adong dope hatiha i. Hombar tu situasi na hinolsohon ni si Abram i tontu boi do tubu pingkiran-pingkiran na marragam di ibana, pingkiran-pingkiran na mambahen ibana ganggu mangoloi hata ni Debata.\nDiboto si Abram do ia Debata do na manjagai ibana di Misir (masa parporangan opat raja mangalo lima raja); dungi dilehon Debata do angka arta di ibana. Marhitehite ima boi dohonon nunga dijalo si Musa godang pasupasu ni Debata. Alai dao lobi sian artai na rumingkot dihasiholi si Abram ima pinompar, asa gabe sada jaminan doi di si Abram. Ai marisuang do angka pasupasu di arta i, ia so adong pinompar na manjalosa, hape padan ni Debata ia si Abraham dohot pinomparna asa gabe pasupasu tu saluhut bangso, ndada marlangku be i, alai gagal siala punu na ma ibana. Na mangapuli rohana ima hasosorang ni sada anak ditonga ni keluargana. Asa unang tu hatobanna si Elieser sian Damsyik arta teanteanna i molo dung monding ibana. Ala hatiha i, molo so adong pinomparna, manang gellengna, ingkon tu hatobanna do arta teanteanna i (Poda 17:2). Eliezer lapatanna: Debatangku pangurupingku (patud.2 Musa 18:4), ibana anak na tubu dibagasan jabuna na gabe sitean ibana molo so adong pinomparna.\nAyat 4-5: Di tongatonga ni hagangguan ni roha na songon i ro hata ni Debata, mangalusi holso dohot uas ni roha ni si Abram, di dok Debata ma tu ibana: Ndang ibana tumean ho, na ruar sian butuham, ibana tumean ho. Dipasahat Debata do tu ibana bagabagaNa laho patoguhon roha dohot pingkiran ni si Abram asa unang ganggu rohana, jala unang tahutan manang mabiar ibana di hata ni Debata. Memang ganggu do roha ni si Abram taringot hata ni Debata na naeng mangalehon pinompar tu ibana na ruar sian butuhana. Ai marasing do na nidok ni Debata dohot situasi parngoluon ni si Abram na naung lam matua jala lam dao sian na ni dok ni Debata na ingkon tubuan anak di ngoluna. Secara logika memang ndang terterima akal bagabaga ni Debata i alai marhite huasoNa boi do dipatupa Debata i tu si Abram upa ni haporseaonna naung taruji di adopan ni Debata. Upa dia do dilehon Debata tu ibana? Ndada hamoraon manang goar na tarbarita, alai dilehon Debata do hombar tu uas ni rohana ima dapotan pasupasu dihagabeon; pola do dilumbahon Debata songon torop ni bilangan angka bintang na di langit ma pinomparna sogot (patud. 15:5).\nAyat 6: Di ayat on diondolhon do, ia si Abram jolma na ganggu hian rohana tu hata ni Debata gabe porsea situtu ibana di hata ni Debata. Marhite haporseaon ni si Abram tu Jahowa gabe hatigoranna do i dietong Jahowa. Angkup ni sikap ni si Abram na sangat positif i di jolo ni Debata gabe dipasahat Debata ma tu ibana penghargaan na luar biasa manang penilaian na luar biasa hinorhon ni haporseaon na pineopna jala dilehon Debata do tu ibana hombar tu uas ni rohana ima dapotan pasupasu dihagabeon na tumean ibana. Dungi porsea ma si Abram tu Debata. Ndang ditulak si Abram padan ni Debata, dijalo ibana doi jala dihaporseai; ima hapintoranna. Ndada si Eliezer be na manean ibana alai anak sian butuhana sandiri do (anak kandung) na ingkon sipaimaonna. Dison ma adong haporseaon di si Abram; porsea saurdot do sian hata Heber; “aman” jala tadok do jotjot di na manutup tangiangta gabe “Amen”, namarlapatan: manongtong, gogo, ndang muba, satia. Jala Hata Aman/amen, patuduhon sada alus manolopi pandohan ni sasahalak, dohot manjalo dibagasan bulus ni roha. “gabe hatigoranna do i dietong Jahowa”; Hata on gabe luar-biasa, siala dibuat Ap.Paulus do on pola sahat tolu hali di Surat Rom jala sahali dipangke di surat Galatia. Jala na boi gabe hatigoran di Debata siala na ungkap do roha ni si Abram manjanghon Hata ni Debata. Gabe hatigoran di hata Heber; tsadiqim; tsedaqah; di hata Indonesia sedekah, derma. Dijalo Debata hatigoran ni si Abram, ndada sian parsaoranna dohot Debata, ndada ala ulaonna, ndada ala peleanna, alai ala ni rohana i do na ungkap tu Hata ni Debata, asa sadalan dohot sangkap ni Debata. Nang dingolunta pe sude tangiangta nada patuduhon asa pangidoanta i na saut, alai asa martangiang pe hita; disi ma asa sadalan pangidoanta dohot pangidoan ni Debata, dungi dohononta ma: sai sautma lomo ni rohaM. Ai ndang adong na so tarpatupa Debata (Luk. 1:37).\nAyat 7-8: Dung porsea si Abram didok Tuhan debata ma tu ibana, Ahu do Jahowa, na paruarhon ho sian Ur ni halak Kasdim jala mangalehon tu ho tano bahen teanteananmu. Haporseaonmi do paluahon ho ninna Jesus uju pajumpang Ibana dohot sahalak na sarion i. Laos i do dasor ni Jesus mandok hasesaan ni dosa ni parompuan (patud Mat. 9:2,22). Songon i do nang nilai ni haporseaon ni si Abram, laos ido suhatsuhat na pinangke ni Debata lao mamintorii ibana atik pe godang hahurangan dibagasan dirina. Martin Luther mandok: holan hinorhon ni haporseaon (sola fide), asi dohot holong ni roha ni Debata (sola gratia) dohot hinorhon ni barita na uli (sola scriptura) do taruli hita dipambahenan ni Debata dingolunta. Jala manongtong do i dipasahat Debata tu angka na porsea i.\nAyat 9-11: Alai tung pe naung porsea ibana tu Tuhan Debata tong do dipangido si Abram tanda tu Tuhan Debata na gabe sada bukti sian dia do tandaonna paboa na ibana tumeansa. Ido umbahen di ayat 9-10 dipaboa Debata do tanda i tu ibana. Jadi, marhite angka pambahenan ni Debata, boi ma idaonta Debata selalu berinisiatif patuduhon holong ni rohaNa tung pe jolma i tongtong meragukan huaso dohot hata ni Debata. Godang do jolma nunga mambege hata ni Debata alai tongtong marlomos ni roha, bahkan sai pintor mandele jala sai pintor manuntut do tu Debata ala ndang dipasahat Debata dope na di pingkiranna. Alai marhite pengalaman ni si Abram on boi ma idaonta na satia do Debata di padan naung niuarihonNa. Ndada songon jolma i, marpadan nuaeng sogot diose.Dibahen Debata do tanda tu si Abram marhite hataNa na mandok: buat ma sada lombu na marumur tolu taon dohot sada hambing na marumur tolu taon dohot sada birubiru tunggal na marumur tolu taon dohot anduhur sada dohot anak ni darapati sada. Dioloi Ibana do sudena i, jala diboan ibana do sude na tu adopan ni Tuhan i, angka dipardostonga ma i, dung i martoradan be ma dibahen. Tanda na sisongoni biasa do dipatupa songon sada upacara laho padimposhon padan di angka na marpadan. Alani boi ma idaonta tutu na marpadan do Tuhan Debata dohot si Abram, anak haholonganNa i.\nAyat 12, 17-18: Jadi dung manihir mata ni ari, tarnenep modom ma si Abram, gabe songgop ma tu ibana hasonggoton dohot haholomon bolon. Di na tarpodom i ibana, dipapatar Jahowa ma diriNa laos dihatahon ma padanNa tu si Abram na mandok: tu pinomparmu lehononku tano on, olat ni batak Aek Misir sahat ro dibatang aek na bolon i, ima batang aek Euprat. Aha do na boi idaonta dampak sian padan ni Debata dohot roha na mangoloi sian si Abram. On do: Molo tung serep jala tongtong sai marguru tu Debata hita laho mangulahon dohon mandalani ngolunta siganup ari gabe tulus ma angka na pinarsitta jala gabe lasniroha ma i tu pinomparta sogot. Sudena akka na denggan na hita ulahon i sai di bereng Tuhan i doi molo memang ulaonta i denggan tu dongan jolma dohot tu Debata. Jala sudena angka pasu pasu na ro tu ngolunta ndang tarambatan i. “Jangan pernah memohon kepada Tuhan agar apa yang pernah engkau minta akan terkabul, tetapi bermohonlah agar engkau mampu mengerjakan sesuatu itu agar menjadi terkabul”.\nSai na tulus do bagabaga ni Debata naung nipadanhonNa tu angka na hinaholongan ni rohaNa. Diramoti jala diparmudumudu Debata do angka na porsea di Ibana jala dilehon do tu ibana hombar tu uas ni roha ni halak na porsea i.Molo jujur hita nuaeng diparngoluontaon ra nungnga sering hita ganggu manghaporseai Debata. Boasa boi ganggu hita? Ala jotjot dope dibagasan ngolunta gok roha na biar. Mabiar taringot tu si panganon, siinumon, parabiton, taringot tu angka parsahiton, parianakhonon, taringot tu siulaon, dohot lan na asing. Angkup ni biar ni rohantai gabe madabu ma hita tu biar na meragukan kuasa manang otoritas kemampuan ni Debata na mampu mangurupi ngolunta sian nasa hamaolon i.Taingot ma Padan Na Robi Dohot Padan na Imbaru, disada Bibel na marisihon Hata ni Debata. Disi ma patuduhonon ni Debata padanna tu hita na porsea. Jala ndang tadingkonon ni Debata hita asal ma porsea hita paimahon padanNa i. Buku Ende 766 Padan na uli; Padan na uli “Ho ndang hulupahon”, Ndang pola mabiar au di ngolungki, Nang pe holom do dalan siboluson, Ro do hatiuron sian langit i. “Ho tung so huhalupahon Ahu do manogihon Ahu do mangondihon. Ho tung so huhalupahon, Ahu do margogoihon pos ma rohami”. Taingot ma na marpadan do hita tu Debata ditingki: tardidi ianakkonta asa natoras mangarahon ianakkonna tu gareja. Ditingki Marguru malua, ditingki marbagas tarpasupasu. Taingot ma padanta i, nang pe jotjot hita lupa jala ndang satia, alai Debata sai tongtong do marningot padanNa i jala satia di padanNa i. Sian turpuk on sai jaloon do haporseaon na bulus sian hita songon haporseaon ni si Abram, adong ungkap ni roha di Padan ni Debata, ima dietong Debata gabe hatigoran. Nang hita pe na porsea dibagasan Jesus Kristus, tapatuduhon ma haporseaonta marhite na olo hita mangungkap rohanta di Hata ni Debata. (Heber 11: 1 Alai anggo haporseaon i, pos ni roha do i di angka sihirimon, jala pamotoan na tontu taringot tu na so niida. Galatia 3:9 Onpe, angka na sian haporseaon i do dipasupasu rap dohot si Abraham na porsea i. Lukas 18:8 Hudok ma di hamu: Magira ma pintoranna nasida! Alai tagamon jumpang Anak ni jolma i ma haporseaon di tano on di harorona i?).\nMinggu Reminiscere lapatanna: sai ingot ma denggan ni basaNa. Tongtong do dihaholongi Debata angka na porsea di Ibana atik pe sai ganggu rohana manghaporseai Ibana. Boasa ganggu, ala ariari ni ngoluna sai godang do i digohi marhite ragam ni angka biar. Mabiar taringot tu sipanganon, siinumon, parabiton, taringot tu parsahiton na masa, parianakhonon, taringot tu si ulaon, dna. Alai lobi jumorbut do sian saluhut na biar i molo sanga ganggu dihuaso ni Debata. Aha do na masa molo sahat tu situasi na songoni? Jadi persoalan na utama dison ndada pergumulanta na dokdok na rongomi, alai sikap ni jolma sandiri do laho mangadopi pergumulan/persoalan i. Marhite haporseaon do ibana manang ndang, i do na ingkon tangkas tarida. Molo tapahombar tu pengalaman ni si Abram diragam ni pergumulan na masa tu ibana, taida do peranan ni Tondi ni Debata mangalehon hiras ni roha gabe margogo ibana jala disi ma jumpang pandohan ni Debata ‘unang ho mabiar ai AHU do mandongani ho’. Molo Debata do tutu mandongani angka na porsea i gabe taruli ma nasida digogo dohot hiras ni roha ala dipargogoi tondi ni Debata. Porlu ingotonta: ndang pingkiranta suhatsuhat di pambahenan ni Debata, jala pangurupiNa ndang tadodo ni jolma. Alani, molo tapahombar tu pengalaman ni si Abram di ragam ni pergumulanna nang biar ni rohana, alai tongtong do didongani Debata ibana jala dilehon do tu ibana hiras ni roha gabe margogo ibana laho mangihuthon Tuhani jala paimahon bagabagaNa saut tu ibana. Alani i hitape molo tajalo Debata i gabe donganta, porsea hita di hataNa jumpang ma hita ni hataNa na mandok: unang mabiar ho, ai Ahu do mandongani ho. Molo Debata do na gabe donganta porsea ma hita na pasauthononNa do bagabagaNa di parngoluonta be. Taingot ma: ndang hombar tu na piningkiran ni jolma i pambahenan ni Debata, jala panguripionNa i pe tung so tardodo roha ni jolma i do. Nunga digohi Debata padanNa i tu hita jolma pardosa marhite Jesus Kristus na mamorsan angka dosanta nang pangalaosionta. Molo Debata donganta, gabe taruli nasa pasupasu ma hita, dipargogoi nang tondinta mamolus angka tingki nang ari ni ngolunta. Jala naeng ringkot botoonta ia dalan ni Debata tung andul do sian dalan ni jolma, Jesaya 55:8 Ai ndada pingkiranku pingkiranmuna i, jala ndada dalanmuna angka dalanku, ninna Jahowa. Asa dalan ni Debata do na ingkon jalahanta asa martua hita hinorhon ni i. Efesus 3:12 Marhitehite Ibana dapot hita hiras ni roha dohot dalan masuk, di bagasan roha na pos, na manghaporseai Ibana. Alani i, mardalan ma hita hombar tu lomo ni rohaNa. Amen. (MBW)\nPrevious Article 5 MUSA 26:1-11\nNext Article 1 KORINT 10:1-13


Si Rebekka Palashon Roha ni Jahowa | Ajar ma Ianakhonmuna\nJAHA DIBAGASAN HATA Abkhaz Abui Adhola Afrikans Ahanta Ajie Albania Altai Alur Amhara Arab Armenia Assamese Aukan Aymara Azerbaijani Azerbaijani (Sirilik) Bambara Baoule Bashkir Basque Bassa (Kamerun) Bassa (Liberia) Batak (Karo) Batak (Simalungun) Batak (Toba) Bengali Biak Bikol Bislama Bolanda Bomu Boulou Bulgar Bété Cakchikuel Cebuano Chavacano Cheska Chichewa Chitonga Chitonga (Zimbabwe) Chitumbuka Chokwe Chol Chuabo Cibemba Cina Mandarin (Disederhanakan) Cina Mandarin (Tradisional) Cinamwanga Cinyanja Citonga (Malawi) Dangme Dansk Dayak Ngaju Digor Douala Drehu Dusun Edo Efik Embera (Katio) Esan Esti Ewe Faroese Fiji Fon Frafra Ga Galicia Garifuna Georgia Gitonga Greenland Guarani Guarani (Bolivia) Guerze Gujarati Gun Guna Hausa Heber Herero Hiligaynon Hindi Hiri Motu Hmong (White) Huastec (San Luis Potosi) Iban Ibanag Ibinda Igbo Iloko Indonesia Inggris Irlandia Islan Isoko Italia Japang Jawa Jerman Jerman Pennsylvania Jerman Rendah Kabyle Kachin Kannada Karen (S'gaw) Katalan Kazak Kekchi Khana Khmer Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kisi Kongo Korea Kpelle Kreol Guinea Bissau Kreol Haiti Kreol Mauritius Kreol Seychelles Krio Kroat Kurdi Kurmanji (Sirilik) Kurdis Kurmanji (Kaukasus) Kwangali Kwanyama Lamba Latvi Lenje Lhukonzo Lingala Lituavi Lomwe Lovari Luganda Lugbara Lunda Luo Luvale Magyar Makau Makedonia Malagasi Malayalam Malta Mam Mambwe-Lungu Mandjak Maninkakan (Timur) Mapudungun Marati Mare Marshall Maya Mazahua Mazatec (Huautla) Melayu Mende Mixe Mixtec (Guerrero) Mixtec (Huajuapan) Mizo Mongol Moore Motu Myanmar Nahuatl (Guerrero) Nahuatl (Huasteca) Nahuatl (Puebla Utara) Nahuatl (Tengah) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicobarese Niue Norsk Nyakyusa-Ngonde Nyungwe Nzema Ossetia Otetela Otomi (Rura Mezquital) Pangasinan Papiamento (Aruba) Papiamento (Curaçao) Pemon Piaroa Pijin (Kamerun) Pijin Nigeria Pijin Pulopulo Solomon Polski Portugis Prancis Pular Punjabi Punjabi (Shahmukhi) Páez Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Quichua (Santiago del Estero) RapaNui Rarotongan Romani (Bulgaria) Romani (Junani Selatan) Romani (Junani Utara) Romani (Makedonia) Romani (Makedonia) Cyrillic Romani (Slovakia Timur) Rumania Rundi Runyankore Rusia Rutoro Samoa Sangir Sango Saramaccan Sarnami Sena Sepedi Serb Serb (Romawi) Serer Sesotho (Lesotho) Setswana Shona Sidama Silozi Sinhala Slovak Sloven Soli Somali Spanyol Sranantongo Sunda Suomi Susa Swahili Swati Swensk Tagalog Tahiti Tajik Tamil Tandroy Tankarana Tarahumara Tarascan Tatar Telugu Tetun Dili Thai Tiv Tlapanec Toba Tojolabal Tok Pisin Tonga Toraja Totonac Tshiluba Tshwa Tsonga Turki Turkmen Turkmen(Sirilik) Tuvalu Tuvini Twi Tzeltal Tzotzil Uighur (Sirilik) Ukraina Umbundu Urdu Urhobo Uzbek Valencia Venda Vezo Vietnam Wallis Waray-Waray Wayuunaiki Welsh Wichi Wolaita Wolof Xhosa Xârâcùù Yoruba Yunani Zapotec (Isthmus) Zapotec (Lachiguiri) Zulu\nSi Rebekka, sahalak borua na mangkaholongi Jahowa. Si Isak ma tunggani dolina. Si Isak pe mangkaholongi Jahowa. Songon dia do si Rebekka boi pajumpang dohot si Isak? Aha do tandana molo si Rebekka palashon roha ni Jahowa? Taida ma songon dia masa on.\nAnak ni si Abraham dohot si Sarah do si Isak on. Nasida rap tading dohot na so manomba Jahowa di Kanaan. I do alana, ndang lomo roha ni si Abraham molo si Isak mangoli tu borua na so manomba Jahowa. Jadi, disuru ma naposona laho tu jabu ni tondongna di Haran, mangalului borua na naeng gabe tunggani boru ni si Isak. Si Elieser ma na disuru si Abraham.\nLas do roha ni si Rebekka mambuat aek asa adong inumon ni angka unto i\nBorhat ma si Elieser dohot angka naposo ni si Abraham. Mansai dao do pardalanan ni nasida. Diboan nasida do sampulu unto mamboan sipanganon dohot silehonlehon. Alai, songon dia do si Elieser boi pajumpang dohot borua na pas tu si Isak? Maradi ma nasida di sumur na adong di Haran. Diboto si Elieser do angka jolma somal mambuat aek sian i. Martangiang ma si Elieser tu Jahowa, didok ma: Molo hupangido annon aek tu sada borua na adong dison, jala olo ibana mangalehon aek i tu ahu dohot tu untoku, huboto ma ibana do na pinillitMu.\nNdang sadia leleng, ro ma si Rebekka tu sumur i. Bibel mandok, mansai uli do si Rebekka on. Dipangido si Elieser ma aek tu ibana, dialusi si Rebekka ma: Olo. Hubuat pe di hamu, jala hulehon pe minum untomuna on. Boi do dapot roham! Somalna, angka unto na mauas ingkon godang do minum. Marulakulak do si Rebekka mambuat aek i. Ida ma di gombar on, ringgas do si Rebekka?— Las situtu ma roha ni si Elieser ala dialusi Jahowa tangiangna.\nDilehon si Elieser ma angka silehonlehon tu si Rebekka. Ditogihon si Rebekka ma nasida asa ro tu jabuna. Dipatorang si Elieser ma boasa nasida ro tu Haran jala didok ibana ma, molo si Rebekka na pinillit ni Jahowa gabe tunggani boru ni si Isak. Marlas ni roha situtu do keluarga ni si Rebekka jala diloas ma ibana diboan asa gabe tunggani boru ni si Isak.\nOlo do si Rebekka laho tu Kanaan raphon si Elieser jala marhamulian tu si Isak\nSongon dia do pandapotmu, olo do si Rebekka muli tu si Isak?— Diboto si Rebekka do na Jahowa mangurupi si Elieser. Jadi, disungkun ma si Rebekka na olo manang na ndang ibana dohot tu Kanaan jala muli tu si Isak. Dialusi ibana ma: Olo, dohot pe ahu. Dung i, borhat ma ibana rap dohot si Elieser. Dung sahat nasida di Kanaan, marhamulian ma ibana tu si Isak.\nAla diulahon si Rebekka lomo ni roha ni Jahowa, dipasupasu Jahowa ma ibana. Dung marribu taon, tubu ma Jesus sian pinompar ni si Rebekka! Molo tatiru si Rebekka, palashon roha ni Jahowa, tadapot ma pasupasu.\n1 Musa 12:4, 5; 24:1-58, 67\nIse do si Rebekka on?\nBoasa ndang lomo roha ni si Abraham molo si Isak mambuat boru ni Kanaan?\nSongon dia do si Elieser boi mamboto molo si Rebekka na gabe tunggani boru ni si Isak?\nAha do na ingkon taulahon asa boi songon si Rebekka?


13.02 Gereja Katolik Maria P.O.K.-Sidikalang No comments\nMinggu, 10 Mei 2009: Minggu Paskah V\nUlaon 9:26-31; 1Joh 3:18-24; Joh 15:1-8\n“Na mian di bagasan Ahu jala Ahu di bagasan ibana, i ma na marparbuehon godang; ai ndang tarula hamu agia aha, anggo so mardongan Ahu.”\nMolo ta ingot tingki di bonapasogit, ta dok majo ranting ni mangga manang ranting ni unte i ndang na laho marparbue anggo so sada dohot batangna, jala molo adong ranting na so marparbue, sai nagotaponni partani i do, asa lam godang boras ni ranting na marparbue.\nSongon i muse parumpamaan na sadari on, ima didok Jesus, na ibana do hau Anggur jala hita manisia ranting-rantingna. Parumpaman on laho pabotohon, na tung mansai balga holong ni Jesus Kristus tu hita. Ala ni balga ni holong na, olo ibana gabe mual ni hangoluan tu hita, jala ibana pe laho mangalehon ngolu na tung mansai bagak tu hita jolma. Alai ngolu i boi tajalo molo marsada hita dohot ibana.\nMarsada dohot Jesus Kristus ido na mengalehon ngolu tu hita jala na mambahen marparbue ngolunta. Alai tung mansai godang do jolma di zaman on, merasa dirina boi mangolu jala mangulahon saluhutna ndang pola ingkon mardongan Jesus Kristus, merasa ndang porlu Tuhan i di ibana. Porsea ma hita, ngolu na dao jala malua sian Debata, ndang na laho jumpang na habagiaon, alai hagoan do jumpang na.\nSenin 11 Mei 2009: Minggu Paskah V\nUlaon 14:5-18; Joh 14:21-26\n“Ganup na holong roha di Ahu, radotan ni i do hatangki, jala haholongan ni Damang ma ibana, gabe ro ma Hami manopot ibana, maringanan tubagasan ibana.”\nAnsugari adong sada ama-ama na mandok, tunga mansai holong rohana tu parsonduk bolonna dohot tu keluargana alai holan na di lapo tuak ibana, ndang hea karejo tu balian, toho do nadidok nai, ima na holong roha tu keluargana? Tontu sude hita satolop mangalusi bahwa ndang toho na nidok ni ama-ama i,kesset doi. Alana holong ingkon dipataridahon di pambahenan na denggan dohot tanggungjawab tu keluargana.\nSongon i do muse na nidok ni Jesus tu hita sadari on, “Ganup na holong roha di Ahu, radotan ni i do hatangki, jala haholongan ni Damang ma ibana, gabe ro ma Hami manopot ibana, maringanan tubagasan ibana.” Holong tu Jesus Kristus ingkon do dipataridahon dibagasan ngolu siadapari, marhite pingkiran, panghataion, dohot pambahenan na denggan jala nauli. Mangulahon patikni Debata ndang gabe sada pilihan di hita kristen, alai na ingkon do taulahon tanda holong ni rohanta tu ibana.\nUlos suri-suri, rio-rio di tonga-tonga.\nHata nauli naung pinasahat ni Jesus tu hita, taulahon ma martonga ni ngolunta.\nSelasa, 12 Mei 2009: Minggu Paskah V\nUlaon 14:19-28; Joh 14:27-31a\n“Dame do hutinggalhon di hamu; dame na di Ahu, i do hulehon di hamu. Ndang songon pangalehon ni portibi on pangalehonku. Unang ma bonsa jala unang ma mabiar rohamuna!”\nTona ni natua-tua tu angka pinomparna andorang so monding, jotjot do gabe sada gogo di angka pinomparna.\nAntar songon i ma na pinasahat ni Jesus tu angka siseanNa andorang so borhat ibana manadinghon nasida, mulak tu Debata Ama i. Ai doboto Jesus do lungunni riha ni angka siseanNa diparlaona mulak tu Debata Ama, jala tung mansai balga holong ni Jesus tu nasida, ndang olo ibana mangida marsak roha ni sisean i. Alani i ma, andorang so borhat ibana didok tu siseanNa, “Dame do hutinggalhon di hamu; dame na di Ahu, i do hulehon di hamu. Ndang songon pangalehon ni portibi on pangalehonku. Unang ma bonsa jala unang ma mabiar rohamuna!” Marhite hata ondeng, tangkas ma tu hita, molo tung pe nuaeng on ndang boi taida Jesus pa adop bohi, alai sai tong do didongani ibana hita di parngoluanta. Nunga dilehon Debata tu hita DameNa, lapatanna Debata manghaholongi hita, jala ibana sai tongtong raphon hita. Dibahen i, unang pola mabiar hita mangadopi ngolu dohot saluhut angka na masa, alai porsea ma hita, nunga dilehon Debata tu hita dameNa na so boi diagohon manang aha pe.\nRabu, 13 Mei 2009: Minggu Paskah V\nUlaon 15:1-6; Joh 15:1-8\n“Ahu do hau anggur i, hamu do ranting i. Na mian di bagasan Ahu jala Ahu di bagasan ibana, i ma na marparbuehon godang; ai ndang tarula hamu agia aha, anggo so mardongan Ahu.”\nTung balganai antong holong ni Jesus i tu hita manisia, olo ibana marsada dohot ibana jala olo ibana gabe mual ni hangoluan di hita. Ndang holan i, olo ibana mambahen hita marparbue marlipatganda molo tongtong mian hita di bagasan ibana.\nDia maharoa lapatanna mian di bagasan ibana? ima marhaporseaon na tutu tu ibana, jala di bagasan haoprseaon i, hita pasahathon saluhut ngolunta tu ibana ala porsea hita, na ibana do mual ni hangoluanta. Ngolu si songon i, sai napasu-pasuon ni dEbata do, gariada marhite pasu-pasuNa i, gabe marparbue marlipatganda hita. Muse didok, manang aha pe napinangido ni rohanta molo tutu hita mian di bagasan ibana, sai na tangihonon ni Debata do. Jadi, haporseaon na tutu tu Jesus Kristus, ido na utama jala on do na gabe alus parsilisihan na tatangihon di panjahaon perojolo. Tangkas do dipabotohon tu hita, Debata ndang marnida adat, bahasa, hamoraon manang na asing, na pinangidona sian hita ima haporseaon na tutu tu ibana.\nKamis, 14 Mei 2009: Minggu Paskah V\nUlaon 1:15-17.20-26; Joh 15:9-11\nPESTA MATIUS APOSTEL\n“Songon holong ni roha ni Damang di Ahu, songon i do holong ni rohangku di hamu. Mian ma hamu di bagasan holong ni rohangki!”\nRa, hea do tabegei sarita na aotik gait ate. Di sada tingki ninna adong ma sada parjamita, tadok majo goarna, amani Jalomo, ibana marjamita di Gareja taringot tu na mangulahon holong. Ninna ma tu angka ruas na pungu di gareja i, “Di hamu angka ruas, ingkon ma hita marsihaholongan, tanda ni holong ta tu Debata. Rupani holong, ba molo nunga ta jalo pasu-pasu, ingkon barane do hita mangalehon godang tingki pelean, ai tu Debata doi marhite huriana, ai ndang tu ahu i. Songon i muse molo adong na dihita apalagi lobi sian sada, ba barane ma hita mangalehon tu nasonampuna.”\nTek ari holang, amantai laho mardalani, ai holan boruna do na mangingani bagas nasida. Di tingki i ro ma pangido-ido tu bagas nasida. Marnida i, marningot ma borunai di jamita ni amangna tingki di Gareja, ninna rohana ,”Didok bapakku, molo adong di hita apalagi lobi sian sada, ingkon barane mangaleho tu nasonampuna’, dibahen i baju ni bapakku adong dua setel, jadi hulehon ma 1 setel tu pangido-ido on”. Jadi dilehon boru nai ma 1 setel baju ni bapanai. Dung mulak bapanai, diida ma ndang disi be baju na digantunghon ibana di kamar, dungi disungkun ma boru nai, “Ai didia abithu na hugantung nangkin di son?” Dialusi boru nai ma, “Nangkin ro pangido-ido tu son, jadi hulehon tu ibana”. “Boasa dilehon ho?” ninna bapanai. Dungi dialusi borunai ma muse, “Alai ninna bapa tingki marjamita di Gareja, ‘molo adong na dihita apalagi lobi sian sada, ba barane ma hita mangalehon tu nasonampuna’, jadi hulehon sada tu pangido-ido i.” Umbegesa i tarsonggot ma bapanai jala ninna ma, “Ai ndang tu hita jamita i, tu ruas jala tu halak an doi!”\nSongon i ma jotjot godang halak Kristen, tung mansai neang mandok ingkon hita marsihaholongan, alai ndang olo mangulahon holong marhite na mangulahon angka na denggan tu donganna. Muse tung mansai neang hita mandok, ahu halak Kristen, alai ndang olo mangulahon holong i. Hape didok Jesus ma tu hita, “Mangulahon holong ni roha tu angka dongan, ima tandana na tutu hita porsea tu Jesus Kristus, na tutu mangaradoti patikNa.”\nJumat, 15 Mei 2009: Minggu Paskah V\nUlaon 15:22-31; Joh 15:12-17\nSt. isidorus & St. pakomius\n“Na sumeahon hosana humongkop angka alealena, i do parholong ni roha na so halompoan!”\nHea di nasadari ro ma mani Jaultop tu pastoran, manjumpangi pastor laho manghata-hatai taringot tu pamasu-masuon pardongan saripeon. Ninna amani Jaultop ima, “Amang pastor, ahu Vorhanger sian stasi A, jala nunga dua periode ahu gabe Vorhanger, jala nunga lelang ahu gabe pangula ni huria. Saonari ro ahu laho mangurus taringot pamasu-masuon anakta pastor, ai laho marrumatangga ibana.Dungi ninna muse, “Jujur ma hudok tu amang pastor, memang anakta on ndang kursus perkawinan dope, jala ndang di son saleleng on, ai dipangarantoan do, jadi hupangido tu pasto asa mangantusi hamu jala olio hamu jo pangidoanhu on.” Dungi ninna pastor ima, “Ba na denggan mai amang, dipersiaphon ma angka surat-surat do persyaratanna da, jala jolo kursus persiapn perkawinan majolo ibana.” Dialusli amani Jaultop ima, “Songonon do pastor, ai ndang sanga tingkina mangurus surat-suratna, jala ndang adong tingkina laho kursus persiapan perkawinan, alana holan 1 minggu do cutina, jadi hupangido hami asa 3 ari nai ma ulaon i.” Ninna pastor i ma mangalusi, “Ai ndang boi songoni amang, ingkon do taihuthon peraturan ni hurianta.” Umbegesai ninna amani Jaultop ma, “Huboto do peraturan ni amang, ai nunga leleng ahu gabe pangula ni huria, alai hupangido asa boi istimewa sahalion amang pastor, asa adong labana iba na pangula ni huria. Anggo so boi pastor, ndang adong hape labana ahu gabe pangula ni huria, jala anggo daong boi ninna pastor, mundur ma ahu sian pangula ni huria, songoni muse ra tumagon ma haluar ahu sian huria i.” Dungi haluar amani jaultop i, ditadinghon pastor i.\nSongon i ma ra jotjot pangalaho ni angka dongan nuaeng on. Godang do na mangulahon sada ulaon na denggan, dohot ma i ulaon huria, alai ndang sian roha na ias situtu, alai mangalului balosna. Boha hita saluhutna? ingot hita ma hata ni Jesus na mandok, ““Na sumeahon hosana humongkop angka alealena, i do parholong ni roha na so halompoan!”\nSabtu, 16 Mei 2009: Minggu Paskah V\nUlaon 16:1-10; Joh 15:18-21\n“Molo dihosomi portibi on on hamu, boto hamu ma, naung jumolo Ahu dihosomi”\nAdong umpasa na mandok, “Eme na masak, igagat ursa. Aha na masa, ba i ma ta ula.” Hata undeng do na godang diparngoluhon manisia nuaeng on. Alana ninna roha ni nadeba, anggo so diihuthon na masa nuaeng on, ndang habagian hita. Alana memang di nuaeng on, tung mansai maol do gabe jolma na burju, na manghatindanghon habonaron, suang songoni laho mamparngoluhon haporseaon, uhumna dipasiding sian parngoluan, ninna ndang dapotan jambar, jala olo do dietong jolma sisongoni jolma narintik do, mateal-tealhon. On ma situasi na mambahen lungun ni roha, jala halak Kristen pe nunga godang mangulahon na masa nuaeng on, jala alani i, gabe mabiar jolma laho mangulahon na sintong. Alai tung pe songoni tontu sae na godang dope halak Kristen na tong hot dihaporseaonna, tung pe mardongan biar ni roha.\nAha na dialami halak Kristen nuaeng on, nunga diboto jala digombarhon Jesus di tingki i. Dibaheni do didok tu siseanNa, na ingkon do adopan ni nasida si songoni di nalaho mangihuthon ibana, alana ibana sandiri pe nung mangalami i. Alani i, dipodai Jesus hita asa unang pola mabiar hita, ai nungga dipillit Jesus hita sian tonga-tonga ni portibi on, dijadihon siseanNa. Dinaung jadi siseanNa hita, ibana sai na tongtong do raphon hita, mangurupi, mangalehon gogo jala molo tong hot hita laho mangihuthon ibana, ssai na jaloonta ma hangoluan na saleleng ni lelengna.


HALODE NAPISTAR – TanoBatak\nNaburju do si Sahat mulaulaon. Nunut jala irik do ibana di angka siulaonna. Alai jotjot do ibana dipaingot halak ala hurang toho pangulahonna, ala manigor diantusi dohot dioloi, didok halak do ibana nabisuk ala dioloi siajaron. Nang pe songon i, godang do halak mandok naoto do si Sahat ala godangan sipatureon do ulaonna. Ala tobok ni rohana, sai dituluthon do halak molo adong marnida ibana mulaulaon, betak tung adong nahurang suman asa dipaingot ibana dirohana.\nSipata adong do najuit manjekjehi ibana diulaonna i, nang pe naung suman sai ditihai paula songon na mangajari tu na toho, hape lehe do pandohan ni halak najekjek i, ujungna loja ma ibana dung dipatingkos naburju roha muse.\nDi sada tingki, tuat ma ibana sian dolok ni Habinsaran laho manggadis kopi tu Toba. Halode do dibahen manuhuk boanboanna. Angka donganna na asing hoda do dibahen, hombar tu tuk ni sinadonganna. Diampehon ma boanboanna i tu tanggurung ni halode i laos dirahuti asa gopas dirohana, hape dung mardalan halode i, runsur ma boanboanna i laos mambal ma dohot halodena.\nAdong ma halak pamolus marnida, dipinsang ma ibana; “Oto ma hamu da ale, ua rahut ma sada nari goni na dos dokdokna, ampehon ma goni nadua i tu tanggurung ni halodemi, sada disiamun sada dihambirang”, ninna pamolus i. Dung mangulon ibana sangombas, ditipani ma hata ni pamolus ondeng; “Adong tutu tohona”, ninna rohana dibagasan. Dibuat ma goni sadanari sian hajutna, digohi ma rihit, ditimbang dos dokdokna dohot kopina i. Dibahen ma songon binegena sian pamolus i, ujungna hot ma tutu pardalanna agan pe lam soratan halodena i.\nMamolus ma ibana sian sada inganan na tar godang pangisina. Disise angka na di dalan i ma si Sahat. “Bah, ai aha do binoanmuna i ale amang”, ninna nasida. “Ah kopi do i tulang”, ninna huhut dinunuti mardalan. “Ah, tung ramosan do huroha kopimuna i pola soratan halodemi mamboan parbuena maradu naeng masuak hau tanggurungna”, ninna panise na asing.\nMengkel supping ma si Sahat dibagasan rohana; Apala naoto do huroha angka jolma on, ia kopi i duansa, hape so diboto rihit do i sagoni, ninna huhut dinunuti dalanna. Dibagasan rohana dang adong be nahumurang angka pangulahonna i, ai angka pujian nama dijalo sian angka jolma nilaosanna i.\nDung lam dao pardalananna, nunga loja dihilala jala halodena i pe nunga songon na mambal mardalan ala ni soratna manuhuk boanboanna i. Dipahombar ma tu sada bona ni hau na tar rugun bulungna parlinggoman maradian. Dung dipatuat ibana boanboan ni halode i, dipillit ma inganan laho hundulanna, hape sian na so diparrohahon hian nunga adong dapotna disi sada halak baoa tarpodom huhut dilangkophon tahulukna tu bohina.\nTarsunggul ma baoa i di haroro ni si Sahat tu lambungna, huhut disise ma ibana.\n“Ise do hamu, sian dia, laho tudia, aha binoanmuna?”, ninna manungkun si Sahat. Songon na mogap ma si Sahat umbege doras ni sungkun-sungkun i, alai di pasabar do rohana mangalusi.\n“Ia goarhu si Sahat do marga Tanjung, sian dolok an do ahu laho tu Toba an mamboan kopi, ninna ma mangalusi. “Ia hamu ise do sian dia laho tudia?”\n“Ia ahu si Sarli do goarhu marga Silaban, di Siborongborong do hutanami, holan mardalani do ahu tuson mamereng angka luat humaliang”, ninna mangalusi si Sahat. “Tung godang ma kopimuna i, pola soratan halodemi manuhuk, tung so asi do huroha roham holan laho mangadu hepeng tuhor ni kopi i”, ninna si Sarli ma tu si Sahat.\nAla tulus ni rohana dipaboa ma na holan sagoni do i kopi, rihit do i sagoni holan timbang sidokdohi do i. Ditagam rohana do dapot pujian ibana sian si Sarli ala ni bisukna, alai balik na do ro.\n“Bah, tung ho nama huroha naummoto ni jolma. Ianggo holan mambahen timbang dosna do, ua apala kopi i bagi dua tu goni na sadanari, nda hot ma borat ni kopi i hallungon ni halodemi?”, ninna si Sarli. Bah, tahe toho do nidok ni baoa on, ninna rohana.\nAla marningot nabisuk do si Sarli sai disungkuni si Sahat ma angka habisuhonna i. Hehe ma antong rak ni si Sarli paboahon sude hamaloonna, habisuhonna, hapistaronna, boi diraksa banua ginjang, ditorsa banua toru, dijaha banua tonga, bilang ni dolok dohot bolak ni tao. Pangalaho ni jolma, dorbia dohot suansuanan. Tarsonggot ma roha ni si Sahat ala didok si Sarli diboto do mambahen ramos marlompit ganda parbue ni kopi.\nMaradu so diingot si Sahat be naung leleng ibana namangulon i holan ala ni lengen ni parbinegeanna di angka torsa habisuhon ni si Sarli i. Ianggo tung on, didok rohangku on nama jolma naumbisuk ditanoon, tuson nama au marguru. Sadia dao pe hutana tung ingkon huebati nama asa huida jolo sude angka parbue ni hamaloonna i laho tiruonhu, ninna rohana dibagasan.\nDisungkun ibana ma si Sarli: “Didia ma lae hutamuna asa hupangguruhon jolo parbue ni naniulamuna i, anggiat lam tamba parbue ni kopinami on”, ninna. Tarsonggot ma si Sarli, alai dialusi ma si Sahat. “Holan ruhutna do huboto, alai ianggo mangulahon ndang hea sanga dope”, Ninna.\nMarsak ma si Sahat umbege alus ni si Sarli i, hehe ma ibana, diampehon ma kopi dohot rihit i tu tanggurung ni halodena i. Hobas ma ibana huhut didok tu halodena i; “Umpistar dope hape au dohot ho halode, so taboto ruhut alai taulahon”, ninna huhut ditinggalhon baoa i.\n(ide : Ir Tahsin Tanjung)\nJanuari 8, 2008 tanobatak\n15 respons untuk ‘HALODE NAPISTAR’\nHalode jot-jot do songon gabe tudos-tudos ni pangalaho na tobok dohot burju ni roha. Alai adong do mandok tipis do beda ni burju dohot oto.\nDi Bona pasogit godang do binereng tong nuaengon halak na pamalo-malohon mulai mai sian Anggota DPRD sahat rodi Bupati nang dohot aparatna.\nSai anggiat ma nian lam gumodang halak Batak na marroha bisuk tarlumobi di Bona Pasogit asa masihol iba mulak. Horasma\nJanuari 8, 2008 at 3:59 pm\nTung na bisuk ma tahe lae Sarli on.\nGabe taringot iba tu dongan na margoar si Sarlen. Tingki marsingkola na timbo ibana di IPB tung singkop do di parsiajari ibana parbinotoan taringot tu suan suanan. Sian na doa dope ibana mamereng sada suansuanan manigor boi do di boto ibana jenis, keluarga, dohot lan na asing ni suan suanan i. Molo dibereng ibana jagung rupani, pasti jenis hibrida do an, C1. Molo di bereng ibana kopi, ah….pasti kopi sigarar utang do an, ninna.\nAsing ni parbinotoan tu suan suanan di boto ibana do tong ragam ni parbinotoan na asing. Adong do sada pandohan na dilopokkon ibana tu rohana, attar songon on ma hata Indonesiana: Manusia yang paling di butuhkan dunia saat ini bukanlah manusia yang menguasai tekonologi perang bintang, yang menguasai komputer, yang ahli Ngeblog/blogger, tetapi manusia yang mampu membuat pohon jagung yang tadinya berbuah dua satu pohon menjadi berbuah tiga sampai lima buah satu pohon.\nHinorhon ni i, disi tammat iba manigor mulak ma ibana tu huta naeng marporlak, ndang songon halak na asing i au gabe karejo di kantor dinas pertanian manang gabe Akuntan di perusahaan na balga, gabe sala jurusan ninna rohana. Mardomu muse songon na di galakkon bupati Tobasa do sonnaari on manuan jagung, nanggo apala gumodang annon hasil ni jagung i par hektar, asa tong tarida goarhu ninna rohana di bagasan.\nBaen inong tugongku da, asa laho au tu ladang. Diboan ibana kalkulatorna, bukkuna, dohot akka na asing. Alai bulan marsalpuan tung so adong do marhaujungan na kinalkulatorhonna i.\nDi sada tingki didok si Sampe tu si Sarlen songon on: Unang pola sai loja be ho lae markalkulator, alusi ma jolo sungkun-sungkunhon\n“Aha do hau ujung-ujung, tongkini sinuan, tinapu parbuena?” Sip do si Sarlen.\nBah, ai dia do, nunga gabe gumanjang komentar sian nakinomentaran………eeeeeeeeeeeeeeh.\n*** Bah gabe tudia do ujungna lao si Sarlen? Atik na pajumpang do dohot si Sarli ? 😀\nJanuari 9, 2008 at 5:17 am\nSatabi jo Ito, manukkun ahu..aha do lapattan ni “halode”…hulului di kamus Batakku dang adong kata Halode..Keledai do maksudna atau sayur lodeh?. Susah sapata manjaha bahasa/hata batak…molo na simpel boi diatusi..molo tinggi bahasa/hatai…sulit…Kadang dang adong di kamus. Mungkin dang lengkap kamushu. Dihuta nami nunga jarang hubege bahasa/marhata batak…sada dua halak….ipe hata na sehari-hari do. Boi do kan…dibantu lapattan nai.. Mauliate.\n*** Keledai do maksudna. Bai do disungkun Humbang Hasundutan, ai godang do halodena 😉\nJanuari 11, 2008 at 6:44 am\nOoooo…halode lapatanna keledai…\nOlo bolo da ito on.. molo godang halode ni halakki. boi do ate dikirim sada tu huta namion..Mungkin adong bedana halode i…sian halode halak western….Songon na hoda boban. Terkenal do Humbang Hasundutan dohot hoda boban. Saonari halode…hebat do Humbang Hasundutan…hahhahhahaha…..\nJanuari 11, 2008 at 7:25 am\nHalode na pistar, hehehehehehe\nhape sering do jolma na oto dipatudos tu halode, hape dibaen tulang on ma turi2an na mandok halode i pistar.Bah!\nJanuari 14, 2008 at 2:38 am\nNdang adong tahe halode di doloksanggul ito Rondang, holan di Habinsaran do adong, ipe sada nari nama, nunga maup paihut-ihut gaja marhonong.\nSonnari on, ndang halode be na adong di western, Mule nama.\nJanuari 14, 2008 at 3:20 am\nMolo di Humbang antong dang halode na godang, alai jagal hoda… ai penggemar jagal hoda do hami.\n**** Ahh.. gabe ro ijur 😛\nJanuari 16, 2008 at 6:05 am\nI do ate…dang halode di western…mule nama…ito..ok…molo tarsongonni …\nMangalang jagal hoda boban….taringot ahu tu dongan sian Humbang Hasundutan..goarna Halashon Sinaga…Didok ibana tuahu…Akang molo mulak hamu tu huta mardalanni ma tu huta nami..dolok sanggul…asa mangalang jagal hita, jagal aha ma i…jagal hoda boban..marengkeli ahu manjaha i..songonna rittik….mangalang jagal hoda boban…amang tahe…hahhhhahhhha\n*** Molo dang diallang ito jagal hoda pinasahat ni Humbang Hasundutan i, ba, taruhon tu Partungkoan TanoBatak, godang do dison na olo mangallang jagal hoda, termasuk Imran Napitupulu dohot Amanta Bonar Siahaan. Jagal kanguru pe diallang do. 😀\nJanuari 17, 2008 at 12:22 pm\nTumagon ma ro hamuna da par Partungkoan i tu Mount of Sanggoel laho mangallang jagal hoda i, asa huhut di bereng hamu songon dia prosesna mulai sian na maningkang, mangolos, dohot manghuliti, heheheheh. Molo parbornginan, pos roha muna adongdo Losmen Berbintang di son, singkop dohot tuak na marraru dohot tambul biawak, asa tong adong baheononta balada sap arirang, heheheheh. Ia so i, ba marborngin di bagas nami hita, laho pe hita mardalani tu downtown na i, asa dibereng hamu hinariburna i.\nIto Rondang, ndang adong be hoda boban sonnari di Doloksanggul ito, alana nunga masuk be motor tu huta nami i.\nSotung pola marsarito ito Rondang tu wordpress paboa na diallang pardoloksanggul jagal hoda ate ito, sotung gabe dohot Partungkoan annon disulingkit.\nSo binoto nian, boasa ma jagal lombu dohot horbo diallang hamu par western i, ia jagal hoda indang.\nJanuari 18, 2008 at 1:15 am\nJagal kanguru huboto dialang do…hea do ahu mangallangi, alai jagal hoda…dang tarpikir ahu..i….jadi….tutu do diallangi..dang holan kombur donganku, dohot ito…molo biang hea do hu allang…tabo do molo biang..dohot tuak… Jagal hoda?…Tarsongon dia rasanai…\nJanuari 18, 2008 at 3:41 am\nAdong do pikiranku tarsongonni.. angka pardolok sanggul mangallang hoda boban…alanii marengkel i sahalaksa ahu dison…(Sukkun2 amanta mambereng ahu mekkel di jolo komputer on)..\nMolo jagal lombu dohot horbo …biasa do..ai sude hita mangallangi i..Jagal hoda?\nAlani i sukkun2 ahu…tutu do diallang pardolok sanggul manang holan kombur…\nHea do manarita ahu tu dongan dison mengenai hoda on…marengkelli halakki…antara percaya dan tidak..hahahahahaha…\nJanuari 18, 2008 at 10:44 am\nHoras ito, dang na holan kombur i.. ai tabo do jagal hoda, alai dohot catatan ingkon jagal hoda na special sipanganon do.. dang hoda boban…\ningkon sipiliton do i, adong do halak na ahli na mamboto dia do hoda na cocok. hami di Jakarta sering do mar-binda jagal hoda molo acara2 tertentu songon ari natal, taon baru, paskah, dsb… tergantung supply ma i… hehehee, molo menyangkut rasa do.. boi ma dokkonon dao untabo jagal hoda on sian jagal sapi manang lombu, mancai asing, boha ma dokkonon da… ba.. mantap ma!!!\n*** Toho do i daba ito Rondang. Kirim ma jolo jagal kanguru asa dikirim hami jagal hoda 😉\nJanuari 21, 2008 at 6:37 am\nNunga percaya ahu saonari alana hari Sabtu nabaruon kumpul sekeluarga hami, sian ni huboto masyarakat Paris, mangallang jagal hoda….na spesial.\nIdo tahe dang jagal hoda boban..sian andingan namai…di Indonesia mangallang jagal hoda…alana di tikki ahu di huta/P.Samosir, Medan,Jakarta..,dang adong hubege jagal hoda on. Molo ahu mulak asa hurasa jagal hoda on…alana di huta namion dang adong di jual jagal hoda…manang restaurant.\nSai tong do antong mamolnit nappunasa ide , ima\nTahsin Tanjung, so binoto be saonniari manang na didiado boi manghatai manang pajumpang.\nSahat ma angka habisuhonna i tu hita be.\n(tahsin tanjung par sibolga i do ??)\nSai horasma nian hita sasude, horas.\n*** Tahsin Tanjung Konsultan do nuaeng di PNPM. Dongan sakarejo hian do ibana, na godangan ceritana 😀\nAgustus 13, 2008 at 8:49 am\njagal naso si allangon tarburu-buru, tibu mokka-hokkak molo dang hati-hati :\nhoda mitsubishi, babiat mercy manang honda, kijang toyota manang honda, babiat tutul isuzu, bebek suzuki\nkancil bajaj, puma super (pesawat tempur).\nnamartiga-tiga transportasi do manang na tiga-tiga siallangon – pasintong hamu diskusi on rajanami.\nAgustus 28, 2008 at 1:44 am


Home » sermon » Pangungkapon 22:12-17\nIa bukku pangungkapon ( Wahyu revelation ) ima sada bukku namarisihon panatapan / parnidaan ( Sada bentuk pengelihatan ) apokaliptis ni si Johannes pulo patmos taringot tu ngolu na tinompa ni Debata., ima nanaeng masa di portibion dohot di surgo i sogot, jala i do umbahen mansai maol antusan bungku pangungkapon on. Di pangungkapon 5 ; 5 didok " Bukku hangoluan na so adong na tuk mangungkap ia so holan si Palua i. Adong sahalak bapa gereja reneeus namandok " pangungkapon tu si Johannes namasa di pulo Patmos di tingki ujung ni panggomgomi on kaisar Domitianus. Ala adong manang piga piga Kaisar dihatiha i di Romawi na marganti soring. Sian pulo Patmos di tongospangungkapon i tu huria na 7 di Asia, ima Epesus, Simirna, Pergamos, Tiatira, Sardes, Piladelpia dohot Leodikia, huria namarungkil ala pangaleleon na pinamas ni KaisarDomitianus. Dipaksa Kaisar halak Kristen i marsomba tu Ibana, Manang ise na tardapot manomba Jesus, diparsiak siak ibana jala di bunu. Ala ni parungkilon nasida i masihol nasida di haroro ni Jesus si palua nasida sian parungkilon i.\nAsa unang ganggu huria diparungkilon na borat i, ringkot situtuma habengeton asa manghirim tu haluaon na sian Tuhan i. Ala parungkilon dang adong naboi pasidinghon i alai siadopan do i, ( I do umbahen di dok salib adalah kemenangan ). Jala laos sada apoapo na tangkas ma i nang ditonga tonga ni Huria, naung ganggu roha nasida manatap dao tu jolo, tu upa nanaeng sijaloon ni angka namonang i. Hata " Gira Ahu ro " lapatanna dibagasan tingki na hatop haroroni Tuhan i. Tuhan akan datang membawa pembebasan dan keadilan serta kemenangan mengatasi sengsara, kuasa doa & Maut, dengan membawa hidup baru. Ahu do mulana jala punsuna, parjolo jala parpudi, bonana dohot ujung na. Dipataridahon do hadirionna di tongatonga ni huria i, asa unang ganggu roha nasida paboa diangka namanahan adong sihirimon ima hangoluan i. Ido molo ta i da ayat 14 Hata martua ( berbahagia ) martua ma angka namamuri patnasida, martudutudu tu upa manang tumpal jaloon nasida.\nAlai angka namangulahon hajahaton, permainan on dohot pamunuon, naso siolo i Debata di dok " Asa tu balian ( tu duru ni huta )" lapatanna dang partohap ibana manang parjambar di harajaon ni Debata, asa boi ta ida dipataridahon ido na so mauhom hape Debata marnida pangalaho dohot pambahenan ni angka napasiaksiak huria i alai diombas diari paruhum i jaloon nasida do upa ni na binahenna. Ido nang paposhon rohanta nang sahat tu tingkinan on di godang ni angka namasa hita bolus / taadopi, tahilala do dang dipasombu hita manaon haporsuhon i. Ala ni respon ni angka namonang mangolophon haroro ni Tuhan i. Tama ingkon mamuji muji Debata ngolu ni angka naporsea i siala basabasa ni Debata hamonangan dohot tumpal sijaloon i. Ala ni marhite hite turpuk epistel on dijou halak kristen asa marhamonanghon parungkilon i, holan namarsada dibagasan Tuhan Jesus do tarula hita angka ulaonta jala taradopi hita ragam ni hamaolon i.\nDi posting oleh : Rivai Silaban Update pada : 4:53 PM


MARTITI DO: Rom 12 : 12 – 21\nRom 12 : 12 – 21\nHamu angka dongan sahaporseaon !\nTurpuk on ndang boi tarsirang sian ayat na di jolona. Di jolo ni turpuk jamita on diondolhon do tangkas songon dia do sahalak naung manjalo asi ni roha na sian Debata, ima asa ngolunta i manang dagingta gabe pelean na mangolu dohot ndang be sarombang dohot portibi on. Halak na so sarombang dohot portibi on asa gabe pelean na badia tontu pangalahonta manang ngolunta ingkon sorminan ni Tondi ni Debata do, ndada holan sorminan hadagingon. Rumang halak naung digohi tondi porbadia ima songon na dipaandar dibagasan turpukta on, isarani rupani : Ngolu dibagasan haporseaon, ngolu dibagasan Holong ni roha, ngolu na mangharingkothon angka na denggan, dohot ngolu parasi rohaon.\nNa parjolo, Songon dia do maksudna ngolu na dibagasan haporseaon. Ima ngolu na mangkirim dohot marbenget di bagasan haporsuhon, jala jugul dibagasan tangiang. Di Heber 11:1 tangkas do didok aha do lapatan ni haporseaon ima pos ni roha di angka sihirimon, jala pamotoan na tontu taringot tu na so niida. Marasing situtu do molo tabandingkon tu ngolu haportibion na sai parjolo mangharingkothon bukti manang tanda. Songon didok bapak gereja na margoar anselmus ingkon porseya do parjolo baru dibuktikon, ndada sebalikna bukti parjolo baru pe porseya. Tabereng ma jolo songon ngolu si Abraham, disuruh Debata do ibana bungkas sian huta hatubuanna jala sian ngolu naung tabo hian tu suda huta na so binoto songon dia rumangna disi. Aut dipabotohon Debata tu si Abaraham huta na naeng sidapothonna jala huta i ndang tabo songon na adong di hutana parjolo, boi do i manundati dalanna laho tu huta sidapothonna i. on ma haporseaon na didok dison, manang aha pe na masa baik las ni roha dohot arsak ni roha ingkon benget jala tongtong jugul martangiang. Lapatan marbenget ingkon sadalan do tu na jugul martangiang, ndang na sagombas-sagombas alai manontong manang aha pe na masa. Tuhan akan menjawab pada waktu yang tepat dan dengan jawaban yang tepat.\nNa paduahon, ngolu dibagasan holong ni roha ima manghamham saluhut ngolu maradophon Debata dohot jolma. Marhite turpuk on adong piga-piga didok dison ima ngolu partamueon, mamasumasu ngolu na paburuburu hita, rap marlas ni roha dohot na marlas ni roha, jala rap tangis dohot angka na tangis jala sada roha. Mangulaon holong na didok dison jotjot do maralo tu ngolu pardangingon. Boasa ? siala maol do hadangingon manjalo halak na mambahen hansit ni roha niba, isarani nangkin didok di ginjang mamasumasu angka halak na paburuburu (menghina, menyakiti) ngolunta. Ala ima holong na didok holong na sian Debata, ingkon do bahenonta songon i nang pe maralo tu pardangingonta, maralo tu rohanta. Anggo na mangholongi angka jolma na mambahen na denggan tu iba dohot na mangholongi hita , Ai BIASA hian Dope i. Gari na so halak Kristen manang angka sipelebegu boi do patupaonna sisongon i, jadi aha imbar (perbedaanta) dohot angka parjahat manang angka sipelebegu na mangulaon holong sisongon i. Halak Kristen ingkon boi do melewati batas-batas pikirang dohot keinginan ni jolma, isarani pikiran dohot roha pardagingon i. Hataridaan holong na mansai ringkot ima tu angka na gale, na dibagasan na hansit manang parungkilon. Ido umbahen didok apostel Paulus rap tangis dohot angka na tangis. Adong do dongan mandok : dia do lomo ni roha muna mandohoti pesta las ni roha sian ulaon mar habot ni roha? Godang do halak mangalusi pest alas ni roha ma? Boasa? Ai godang sipanganon, holan mengkel ninna. Alai adong do sahalak mandok : tumagon do ulaon marhabot ni roha i? Boasa ninna? Ai anggo pesta las ni roha manang piga hali boi do patupaon i, alai anggo ulaon habot ni roha sahali-hali do i jala olo do ido saleleng ni lelengna. Na paduahon, ringkot do marhite na ro iba tusi tarapul halak na marhabot ni roha asa tambah semangat ngoluna.\nNa patoluhon ima ngolu na mangharingkothon angka na denggan. Unang mambaloshon na jat alo ni na jat. Jala di ay.22 didok muse manaluhon angka na jat marhite angka na denggan. Hamu angka dongan memang tung na mansai borat do on ! Songon dia ma iba mengampuni halak na mangulaon na jat tu iba jala didok muse mangulaon na denggan tu nasida. Jotjot do halak mandok : Ai didia arga diri niba? Gariada olo do sebalikna taulaon, ido umbahen sai adong halak mandok :”Molo burju sahalak tu iba umburju do iba tu ibana, alai molo jahat jolma tu iba umjahat do iba tu ibana”. Alai songon halak Kristen na parhaorseaon na mangolu jala molo nunga hita masuk tu ngolu na imbaru tontu ingkon sahat do hita tusi manang songon dia pe hansit ni rohanta naung dibahen halak tu hita. Molo mamereng hansit na tinaon ni Jesus andorang so tarsilang, molo sian pikiran ni jolma dohonan ni Jesus do ra “Paite/paima asa rimpashononku hamu sude”? hape aha do didok Jesus di hau pinarsilang i? “Ale Amang sai marpamuati ma Ho marnida hahurangan ni jolma i ai so diboto na niula nasida”. Songoni di tingki tartembak Paus Johannes Paulus II ima sian sahalak silom, alai dipasupasu si Paus do na manembak ibana jala diampuni. Tontu godang dope songon si Paus Johannes on. Boasa boi songoni? On ma tanda na naung mangolu di bagasan ngolu haimbaruon. Sahalak na boi mengampuni angka na mambahen na jat tu Ibana tontu jolma si songon on ndang olo ibana tarutang di angka hajahaton ni jolma. Songon didok Hesekiel 33 : 8 -9, ingkon sian hita do tungguon ni Debata mudar angka hajahatonna. Balas membalas bukanlah hak manusia tetapi itu adalah hak Tuhan. Biarkanlah Tuhan menentukan apa yang patut bagi hidup kita dan bagi orang yang membenci kita. Kalau kita mengampuni orang yang bersalah namun orang yang menjadi musuh kita tidak mau mengampuni kita maka Allah akan menghukum mereka setimpal dengan apa yang dilakukannya. Ingkon taboto do ndang adong na lipe sian pamotoan ni Jahowa.\nNa paopathon ima ngolu parasi rohaan marasing do saotik sian ngolu holong ni roha. Anggo ngolu parasirohaon ima songon tindakan praktis manang sahat tu parulaon songon tanda na mangolu hita dibagasan Haporseaon. Dipatuduhon do marhite turpuk on on pe jumpa male musum lehon ibana mangan; jumpa mauas ibana painum doshon pagukgukkon gara do ho tu atas uluna anggo tabahen si songon i. Molo diginjang nangkin didok unang mambaloshon na jat alo ni na jat alai mambalashon marhite na denggan tontu on do songon tanda ulaon na ingkon sipatupaonta. Boha muse do ate? Hape na holan mengampuni pe maol lam muse mangalehon mangan dohot minum, SORRY AJA DEH! Alai tangkas do didok Apostel Paulus molo sai tabahen na denggan tu angka musunta on ma pagukguhon bara di atas uluna, lapatan : Kita mengejutkan dirinya dan tanpa melukai dirinya kita berangsur-angsur dapat mengubah musuh menjadi teman kita. Ada pepatah mengatakan : Mencari musuh tidak lah sulit tapi mencari teman itu sangat sulit. Alangkah indahnya dengan berbuat baik, kita telah memperbanyak teman kita daripada musuh kita. (Tapatudos na binahen si Josef tu angka abangna di buku 1 Musa). Molo sai tubu di rohanta pambalashon tu angka halak pasti do ndang adong ujungna jala sai torus ma holan dibagasan hasusaan, boasa? Ai pasti do holan na sai paimahon andingan masa pambalashon, ngolu pe ndang be sonang, mabiar jala di lele haliluon (bayangan) niba sandiri.\nHamu angka dongan !\nSian sude na didok nangkin di ginjang i naeng dohonon tu hita ndada na gampang gabe halak Kristen. Anggo Kristen-kristenan ima holan na terdaftar gabe halak Kristen, na holan marminggu , nian angka si songoni angka na so halak Kristen ipe boi do mangulaon saluhutna i. Alai molo songon didok dibagasan turpuk jamita on, dison do naeng patuduhonna tu hita songon dia sasintongna na gabe halak Kristen I tarlumobi marapophon angka musuh, angka na mambahen na jat tu hita. Tontu songon halak Kristen naung mangolu hita di asi ni roha ni Debata na boi bahenonta ima : AMPUNILAH DIA, DOAKANLAH DIA, TUNJUKKANLAH KASIH ANDA KEPADA DIA dan PERLIHATKANLAH KEMURAHAN HATI ANDA KEPADA DIA. Kita pasti jauh lebih segar, lebih sehat secara fisik dan rohani bahkan hidup kita akan selalu dikelilingi oleh bunga-bunga yang indah dan harum, daripada kita selalu membangun kebencian, permusuhan dan tindakan-tindakan yang jahat, maka hidup kita akan selalu gersang, takut, penuh kebencian bahkan dikelilingi oleh bunga-bunga yang busuk dan menimbulkan sakit secara fisik dan Iman. Sai didongani Debata ma hita mangulaon i nang pe tung mansai maol situtu laho mangulaon i. Amen.\nDiposting oleh Butarbutar, Henry Pdt di 02.36\nEv. Matius 10 : 34 – 39 Tema “Ise do siihuth...\nEv. Matius 12 : 33 - 37\nCeramah Tema di Sinode HKBP Distrik XVIII Jabarten...


Sinamot Masa Dulu, Sekarang dan Akan Datang | MILIST BATAK GAUL & BG-CHAT at yahoogroups dot com\nNajoloi targoar do sude halak batak angka raja, ido umbahen sahat tu nuaeng tarjau hita angka pinompar ni raja. Goarna do daina, ima antong taringot tu angka namasa ditingki i, molo targoar raja, sudema antong pangaloho dohot pambahenanpe ingkon do raja. Nang tu na marhata pardongan parsaripeonpe antong ingkonma songon raja. Ido molo masa diangka pinompar ni raja na naeng marbogas, dinaung diririt sada boru ni raja somalna do mangalehon silehon-lehon naboi pasonang roha ni raja asa dilehon borunai. Silehon-lehon on pe dang holan palas rohani rajai, tong do na laho patuduhon harajaon ni si pangalehoni, lam raja iba, silehon-lehon pe ingkon ma antong na gabe pasangaphon iba, ima asa adong pandohan: sangap do mangalap sangap.\nJadi sinamot i pe patuduhon sangap ni boru ni rajai dohot sangap ni anak ni rajaido.\n2. Jaman BOLANDA tu saonari\nDung masukma si bontar mata bolanda si sandapi, parohaon ni halak batak na tulus mar rohai gabe maruba, sian on do mula ni Hamoraon, Hasangapon, dohot Hagabeon insarani hata nuaeng gabe materialistis. Molo harajaoni dang adongbe gantini i ima hamoraon, patanda sangap dohot gabe sude diungkur dohot hepeng asa targoar na tolu ondeng. Ido molo masa panghataion taringot tu sinamot gabe sudema dipadomu-domu asa anggiat lam balga sinamot ni boru ni “rajai”.\nIdo asa adong pandohan: amporik habang dohot amporik lali habang dohot lali, hansit mandundung nasu tordundung boto be ma lungunna. Nang di paradaton pe, tong do mangihut tu tingkina, diangka na tuk patupa sinamot nabalga dipatupe be do, natuk patupa na gelleng pe margoar adatdo. Nang diangka halak naso boi dope manggarar adatna (termasuk sinamot) dijalo natua-tua do jadi tung mansai namalo do ianggo angka ompungta sijolo-jolo tubi.\nUdut tusi muse, ianggo najolo, dang ganjang dope huta sidalanon ni jolma ido asa liat-liat disi do anggo pangolian ni halak batak, jala diparsinta do asa mambuat boru ni halak hita asa unang pola mambuat roha jala dang maol ajaron taringot tu ruhut-ruhut ni paradaton, ido umbahen dang pola adong penyimpangan ni adati.\nAlai nuaeng di hamajuon ni jaman, dohot di parserahan ni halak batak, boido pajumpa angka rongkap ni naposo sian luat nadao tu luat nadao. Ido molo masa panghataion taringot tu sinamot, dang songon si parjolo be sangap mangalap sangap, alai gabe rap patupahonma asa denggan ulaoni, sai gabema angka ianakhonta on, Jadi sinamot ni borui tong do pangkeon tu ruhut-ruhut ni ulaoni. Tamba ni i muse, marrongkap jala gabe do iangka anak dohot boruni halak batak na mangoli jala muli tu halak na asing, molo dung songon on dang boibe pangkeon holan adat ni batak, alai sai siholdo rohani halak batak namaranak dohot marboru namangoli/muli tu halak na asing patupahon dibagas adat batak. On pe dohot do patamba hamoraon ni ruhut-ruhut ni paradaton dihita halak batak.\n3. Jaman HDUAN (dang binoto andigan)\nDi jaman saonari, ra godang do hita mandok ingkon ta padalan do adat bataki jala ta tonahon tu angka pomparanta, alai porseama hita, adat i mangolu hombar tu tingkina do, alani i ra haduan marhata sinamot pangke “telekonferense” nama, dang hundul di lage tiar be, dang sai ingkon laho be marhori-hori dinding.\nSongoni majolo songon mananggapi taringot tu “sinamot” sian ahu.\nSinamot Masa Dulu, Sekarang dan Akan Datang « SIHOTANG – Blog says:\n[…] https://batakgaul.wordpress.com/2009/07/27/sinamot-masa-dulu-sekarang-dan-akan-datang/ […]\nButuh 100 Juta Untuk Melamar Boru Batak di Ibukota Jakarta « MILIST BATAK GAUL & BG-CHAT at yahoogroups dot com says:\n[…] BATAK GAUL & BG-CHAT at yahoogroups dot com Sinamot Masa Dulu, Sekarang dan Akan Datang batakgaulNYABANG yuuukss… – Jum’at / 10 Juli 2009 dianasihotang3-Kenapa Cowok Batak Dibilang […]\n[…] MILIST BATAK GAUL & BG-CHAT at yahoogroups dot com Turis Eropa Tak Batalkan KedatanganBeruang Dilaporkan Masuk KampungRungkung, Ulu, dan MongkusButuh 100 Juta Untuk Melamar Boru Batak di Ibukota JakartaSinamot Masa Dulu, Sekarang dan Akan Datang […]\n[…] jika suatu saat nanti kejadian terulang terhadap anak Bapak, apakah mau menerima sinamot hanya Rp. […]


Ale Tuhan, Bintang na rumiris… | Amani Partogi\nAle Tuhan, Bintang na rumiris…\nDitulis pada 25 Juni, 2013 oleh Hendry Lumban Gaol\nAsa tung godang dope namanghabangkolhon martangiang. Sipata sarupa do maolna martangiang nang namandok hata sidenggan-denggan. Adong muse dongan mandok, ummaol ninna martangiang sian na jurukampanye manang “orator” ni demonstrasi. Asing muse do amaniMedep. “Molo didok, dia do pillitonmu marpidato sian na martangiang, hupillit ma namarpidato, ninna i.\nIma jo rupani napatuduhon hinamaol ni namartangiang on.\nMolo di halak batak, sai ditugan do martangiang hatiha parhundul niba di hula-hula. Dang tarjua, jala songon uhum nasotarsurat do rupani molo sibaen tangiang ima sian horong ni hula-hula, pinomat tangiang panimpuli ia so i tangiang marsipanganon.\nDisada tikki, mamosuri ma amanJatikkos siala mangalap goar berena. Tardidi. Sada siholsonon ni rohana, ima namartangiang nakinon. Disura-sura ibana do na ikkon mambaen tangiang. Hape, saleleng on dang haru dihajugulhon ibana martangiang. Sai manjua do molo apala didok mambaen tangiang, gok ma sidalianna.\nDilului ma akkal. Disurathon ibana ma hata ni tangiang na di harotas, dungi dipamasuk ma tu sakku ni jasna. Hut ma diapil ibana hata ni tangiang on sasaotik pinomat pamuhaina. Molo suttol annon, binukka harotas on, ima dirohana.\nTep ma tutu, dipangido hasuhuton i ma rupani asa dibaen tangiang.\nJempek hatadohonon, dang tarjuasa be. Dungi jonjong ma ibana hut dipadenggan paheanna. “Martangiang ma hita…”, ninna\n“Puji-pujian ma diho ale Jahoba Debata nami…”\nLupa hata ni tangiang on, holan pamuhainai do diingot. Diingot ibana nasinuratnai, didadapi jasna mambuat harotas tangiang i.\n“Puji-pujian ma di ho ale Debata….e…e…” dihumalaputi pabidanghon harotas i. Dung dapot harotas i, didok ma muse udut ni tangiang na i, “Puji-pujian ma di ho ale Debata….e…e… Ale Tuhan, Sai bintang na rumiris ma tu ombun sasumorop, tubu ma anak dihamu, riris jala boru pe torop” ninna ibana hut dialusi natorop i, emma tutu, ninna.\nHuroa, hata niumpasa nanaeng sidohononna hian do, tong disurathon ibana di harotas asa unang lupa, songon hata tangiang i. Annon, mlo mandok hata, on ma umpasana, ninna dibagas rohana.\nOne thought on “Ale Tuhan, Bintang na rumiris…”\nGibson Tampubolon pada 26 Juni, 2013 pukul 8:25 am berkata:\nbakkol jolma lao martangiang ima ala dilelei haliluna pajumpang dohot debata, alai molo marpidato dietong sgn na pajumpang dohot dongan doi antong, apalagi molo ddorguk muse situak natonggi i ndang adong be biarna ” arroa ice ibana inna muse.”hehehehee


Torsa 14 | ULTOP ULTOP\n14. Hariara na marparbue\nTubu do sada hariara na bolon, mansai ramos parbuena. Jadi marumbal ma tu si pidong na torop manganhon parbuena i. Sonang situtu do nasida disi jala mokmohan manganhon parbue ni hau i. Alai asa laos sonang situtu nasida disi manghangoluhon parbue ni hau i, sumuan patik ma nasida, ai tung na monsong situtu do roha ni jolma naeng mambuat pidong i alai ndang tarbuatsa dibahen bolon ni hau i dohot dibahen timbona. Ndang tuk tu si anak ni ultop nang anak ni sior.\nDung i di na sadari dipaluhut raja ni pidong ma sandok pidong na torop na martubiran di hariara i tu jolona. Dung pingu sude pidong na torop di jolo ni pidong manukpatiaraja, manungkun ma na ro i taringot tu joujou ni raja i di nasida, songon on, “Na joujou rajanami alusan, na manggokhon paimaon; ai nunga ro hami pungu di jolom sadari on, ba dia nidok ni raja i tu hami sibegeon ni pinggol sipajopon ni roha na tau parhorasan ni hami na ginonggomanmon?”\nDung i ninna ma mangalusi, “Umbahen na hupapungu hamu, luhut pidong na torop tu jolongku sadarion on do: Nunga sonang nian tahilala manghangoluhon parbue ni hau on, alai asa tung laos sonang tahilala nang tu joloan on sumuan padan ma hita asa unang tubu hasusaanta di pudi bahenon ni jolma manisia. Ai diida hamu do mutu ni rohanasida naeng mangago hita, alai jut do rohanasida dibahen bolon dohot timbo ni hau on. Ganup ari do nian nasida maniori, mangambalangi dohot mangultop alai muntul do tahina ala so tuk. Dibahen i tapatoman be ma pangalahonta asa sonang hita. Angku ni i na hudok di hamu apala na rumingkot on do: Talpe do dangka partoru an tu tano, dibahen i hupatik ma hamu; na so tupa laho manang ise sian hita on tu toru an marsitijur (marnarotak) atik lohot maon di hau i sopasopa ni na pinanganna gabe tubu maon disi sarindan na manantan tu toru gabe adong i maon hite ni manisia manaek tu hau on gabe mago hita maon bahenonna.”\nJadi didok pidong natorop i ma mangalusi, “Molo i do hape alana umbahen na dipapungu raja i hami sadarion tu jolona, denggan ma i. Laos bahen hamu ma uhum tu pangalaosi asa diingot be. Ia utang hosa do sibahenon tu siose padan sibahenonta on, ima tabahen,” angka ninna be. Dungi ninna raja i ma mangalusi, “Na denggan do nian na nidokuna i, alai sae do asal marningot hita disi. Molo tung adong na mangalaosi patik parsaoran on, muse ma tinimbang uhum tu si.”\nDung sun nasida na marrapot i, laho be ma nasida masitopot ingananna be. Leleng do marningot nasida di padan parsaoran i.\nJadi manang sadia leleng dung songon i, mijur ma pidong Tektekbalanja marnarotak tu dangka partoru i manghalupahon patik parsaoran na binahen ni raja i. Jadi lohot ma di dangka i sopasopa ni na pinanganna, sian i ma tubu sarindan na manantan tu toru. Marnida sarindan i jolma manisia las ma rohana, ai nunga tarbahensa sarindan i dalan manaek tu ginjang laho mambuat pidong i. Dipalohot nasida ma pulut manaoni tu gnaup dangka hasonggopannasida i, disiori, diambalangi jala diultopi ma angka pidong i.\nDung lam ganjang sarindan i tu toru, manaek be ma jolma i sian i tu dangka hatubuan ni sarindan i. Sian i ma nasida maniori dohot mangultopi pidong i. Jadi godang ma sian pidong na torop rage dibahen manisia i. Dung i ujung na marserak ma pidong na torop i so sanga dibahen be uhum tu si laosi padan parsaoran ala naung mampar i nasida. Manang ise na mangalaosi patik parsaoran na binahen ni rajana sai na susa do pangkilalaan ni na saharajaon i, ndang jumpangan hasonangan.


“Mangolu di Bagasan Hatiuron ni Hata ni Debata”\n(Heber 4: 14-16)\nDi Minggu Invokavit di minggu na salpu ditogutogu do hita asa hot manang umpos rohanta di Debata na manangihon joujounta angka na porsea di Ibana. Laos dijouhon do tu hita, asa ndang holan mangarop asa tangi Debata di joujounta tu Ibana hita, asa mangalusi Ibana, alai asa hita pe rade manangihon, mameop dohot mangaloas dirinta marorientasi tu angka hataNa, hata hangoluan i.\nDi minggu Reminiscere sadarion udut ni minggu Invokavit i do sapabagasonta, i ma asa lam hiras hita angka naporsea tu Tuhanta i di tingkion ro mangido tu habangsa parasiasian ni Debata i, asa diingot Ibana angka denggan ni basaNa tu hita uju ro hita paadop bohi dohot Ibana di tangiangta i.\nAsa hiras hita ro tu habangsa parasianNa i, mangidohon ndang holan asa unang be diingotingot Ibana angka pambahenanta na hurang i di ngolu on maradophon Ibana, dirinta, donganta jolma nang angka na tinompaNa na asing di angka pargulmiton ni ngolunta na marragam i – alai dohot do asa disurdukkon Ibana tanganNa nagogo i mangurupi hita tarlumobi uju taida tangkas na so tarbahen hita be manang aha paluahon hita sian angka mara ni ngolu.\nHahirason sisongon i do na dihangoluhon parPsalmen i di Psalmen 25: 6, asa dihamonangkon Debata ibana di angka partongtangan niadopanna. Songon na tarsurat di Psalmen 51, dihabaranihon ibana do tong mangido hasesaan ni dosana tu Debata siala dosana maradophon si Uria (2 Sam 11-12).\nLaho mangurupi hita patoguhon hiras ni rohanta ro tu habangsa parasiasian ni Debata i di partingkianta nuaeng, ampit dienet jamita sian surat Heber. Tadok ampit, ala di surat Heber on diusahahon panurat manosoi panjaha uju panuratan ni surat i nang nuaeng asa unang losok mandohoti angka parpunguan partangiangan ni angka siihuthon Jesus Kristus i, unang loson rot u habangsa parasiasian i, jala unang mulak tu haporseaon naung tatadingkon hian, alai hot ma manghaporsea Jesus Kristus, tung pe bahat tantangan na ingkon adoponnasida di ngolu on.\n(Di tingki panuratan ni surat Heber i di taon 80-an, ndang diida parhuaso Kekaisaran Romawi dope ugamo na resmi parpunguan dohot haporseaon ni halak Kristen i. Tarlumobi ala tongon mangadopi pangunjunan do naporsea i, ala di parngoluan siganup ari ndang masuk be nasida tu ugama Jahudi na resmi diongku pamarenta Romawi. Molo resmi do ugamo i, ndang boi gangguan sian masyarakat tu punguan i. Alai molo ndang resmi dope, ba boi patupaon ni angka ruas ni masyarakat umum angka ulaon paburuburu angka na porsea ni Jesus Kristus i. Kondisi na songon i boi mangunjuni angka na porsea i unang hot di haporseaon tu Jesus Kristus).\nAsa umpos roha ni sijaha surat Heber on di haporseaon di Jesus Kristus, unang ditadingkon nasida haporseaon i, unang mualat nasida (6:4-8), digurithon panurat ni surat Heber on ma bahat angka hasurungan ni Jesus Kristus i dohot ulaonNa, unang ditiru nasida hasalaan ni bangso Israel uju di halongonan na manulak Debata manomba debata ganaganaan gabe diuhum bahat situtu – na tangkas diuhum Debata (Ida Heber bindu 1-10)-, alai asa ditiru nasida angka naporsea na satia sahat ro di ujung, atik pe ndang diida nasida dope parbue ni na hinaporseaonnasida i (Heber 11).\nSada sian angka hasurungan ni Jesus Kristus i na ingkon siingoton ni angka na porsea i, i ma hadirion ni Jesus Kristus dohot ulaonNa songon Sintua ni Malim Nabolon, naung mamelehon diriNa sandiri pasesahon dosa ni na porsea di Ibana holan sahali, ndang songon angka malim bolon ni bangso Israel\nsian na robi sahat to taon 70 dung ro Kristus, na sai mulakulak pasahathon pelean hasesaan ni dosa di bagas joro. Ndang songon angka malim bolon i ndang mangantusi hagaleon ni bangso i jala na sai talu tu pangunjunan\nAtik pe mansai jempek turpuk na dienet gabe jamita di hita laho manosoi hita asa hiras ro tu habangsa parasian ni Debata i, i ma ayat 14-16, alai di tolu ayat on do apala impola ni sangkap ni panurat manurathon taringot tu hinatimbo ni Hamalimon ni Jesus maradophon angka malim ni ugamo Jahudi, i ma asa momos ditiop naung diparhatopot manang diongku i (Gorik: Kratomen tes homologias) i ma haporseaon di Jesus Kristus Sipalua i. Di ayat 14-16 i dipabotohon:\nParjolo, dua taringot tu hadirion ni Sintua ni Malim Nabolon i (ayat 14-15); jala paduahon, dia ma sipatupaon ni naporsea i marojahan tusi. Mansai ringkot do i botoonta di minggu Reminiscere on, di na tarataratai dohot tapatogu hahirasonta mamasuhi habangsa parasiasianNa i di pargulmiton ni ngolunta marsadasada:\nParjolo, dua hadirion ni hamalimon Sintu ni Malim Nabolon i (Gorik: archierea megan), Jesus Kristus, Anak ni Debata i:\nSada ma i sian panatapan tu ginjang, i ma sian ulaonNa na so tarbahen ni manang ise na asing, sada nari sian panatapan sian toru, sian ruhut-ruhut hajolmaonNa, sian kaca mata hajolmaonta .\n(i) Sian panatapan tu naung niulana: “Nunga manorusi angka banua ginjang” (Gorik: dieleluthota tous ouranous).\nMolo taida tu pudi, tu Jesus Sejarah, i ma tu peristiwa sian hatutubuNa sahat tu hananangkokNa tu banua ginjang, ia nidok ni Jesus Anak ni Debata naung dieleluthota tous ouranous i, i ma hananangkokNa tu banua ginjang mamolus marlapis angka langit i (tous ouranous).\nNa didok ni panurat surat Heber on, ndang songon Sintu ani Malim Bolon ni ugamo Jahudi ia hamalimon ni Jesus Kristus on, na mate jala ditanom di portibion. Ndang. Ibana nunga manaek tu banua ginjang dung hehe sian hamatean. Ndang adong na songon Jesus Kristus Anak ni Debata i di portibion sahat tu nuaeng. Siala ni i do migor didok panurat tu na manjaha hadirion ni Jesus i: Kratomen tes homologias = Gomos ma tatiop naung taparhatopot i, tes homologias.\nTung Sintua ni Malim Nabolon na so tarpasanding tu na asing do ia hasintua malim bolonon ni Anak ni Debata i. Luar biasa!\nBeha do hamomomos ni paniopta tu naung taparhatopoti, i ma Jesus Kristus do sasadasa Sipaluanta, Sintu ani Malim Bolonta? Suraon do tar golom riaria dope hita na maniop Jesus Kristus i di partingkianta nuaeng? Suraon do siala na marragam angka na pinasahat ni tingkion rongom ro tu ngolunta, gabe holom riaria angka ruas ni huria ni Hakristenon Batak di Jesus Kristus i, gabe tarunjun hita naeng meret manang nunga meret be hita sian haporseaon ni halak Kristen Batak i tu Jesus Kristus i? Denggan do tarimangrimangi i di tingki on.\n(ii) Sian pengalamanna uju mangolu songon jolma: Ia hamalimonna ndang hamalimon na so manghilalahon na niadopan ni hajolmaon, alai hamalimon na tarbahen manghilala angka hagaleon ni angka na porsea i.\nDi hata Gorik hata na dipangke tu hata na tarbahen manghilala angka hagaleonta i ima hata sumpathesai, i ma na paboahon naung diula Jesus (Kata kerja Aoris Aktif, sian kata kerja dasar: sumpatheo; Inggris: feel sympathy with), naung manghilalahon, naung ber-sympathi dohot angka hagaleonta.\nAla Aorist Aktif dope i dipangke, nidok ni hata sumpathesai i ima nunga dibonai Jesus bersimpathy dohot hagaleonta si tingki na salpu, alai sahat tu nuaeng dipatupa Ibana dope i. Asa, atik pe di ayat 14 didok Hasintua Malimon ni Jesus i ma naung sahat tu banua ginjang, jala hundul di siamun ni Debata Ama i, alai jonok do Ibana rap dohot hita, diantusi, dipanghilalahon, jala gariada bersympati do Ibana tu hagaleonta, ndang manguhumuhumi hagaleonta. Luar biasa hamalimon bolonNa.\nLaho patoguhon i, laos diuduti ma patorangkon hamalimon ni Jesus, i ma ia Hasintua ni Malim Bolonon ni Jesus i ma na naung dung mangadopi pangunjunan di na saluhut do, alai ndang dung Ibana mardosa di pangunjunan i.\nHata Gorik na pinangke ni panurat mansai tangkas taringot tu pangunjunan niadopan ni Jesus i, i ma pepeirasmenon (Kata kerja na mamangke waktu naung dung masa, alai ndang masa muse, i ma: Perfek tense passif ni kata kerja dasar peirazo, mangunjuni). Taboto do i di ulaon ni Jesus (ida Mateus 4: 1-11, Markus 1: 12-13, Lukas 4: 1-13). Asa ndang songon malim bolon na asing ia hamalimon ni Jesus i. Ndang adong na songon hamalimonna i. Taboto do i. Ndang dung Ibana mardosa.\nMansai ringkot do duansa hasintuaon ni malom bolon ni Jesus Kristus i, i ma na naung jala na torus bersimpati tu nasa hagaleonta, na so mardosa uju tarunjun.\nPaduahon, marhiras ni roha ma mandapothon habangsa parasiasian asa tajalo talup ni roha (Gorik: eleon) dohot asi ni roha (Gorik: charini) dohot jumpang hita pangurupion di tingki halehetonna (Gorik: eukairon boetheian).\nAla nunga tung tangkas hasintua ni malim na bolon ni Jesus Kristus Anak ni Debata i, disosoi ma hita angka siihuthon Jesus i asa di ngolunta on marhiras ni roha (Gorik: parresias) masuk tu habangsa parasiasian i asa dapotan talup ni roha dohot asi ni roha jala jumpangan pangurupion hita sian Ibana.\nMarhite na tolu hata na dipangke i, holan tua do dapot hita di na tamasuhi habangsa parasiasian naung bungbung dibungka Halim Bolon Jesus Kristus i tu hita, i ma eleon, charin dohot eukairon boetheian (talup ni roha, asi ni roha, dohot pangurupion di tingki na ampit, Inggris: mercy, grace dohot help in the right timing), singkop na taharingkothon i di ngolu ni naporsea palumehonon ni Debata tu hita, ndang holan hasesaan ni dosa, alai sude tahe, marragam rumang ni asi ni roha ni Debata, tarlumobi di na taharingkothon pangurupion na so tarlehon ni manang ise tu hita di tingki halehetonna.\nAla ni i, di hita halak Kristen Batak na mangadopi tantangan partondion dohot tantangan parngoluon siganup ari di tingki on, ndang holan niadopan ni angka ruasta na dohot di Pemilu asa gabe anggota Dewan di Piples dohot Pileg tgl 17 April na ro, nang di angka ianakkonta na tongon dohot na naeng mangadopi angka ujian nasida na martirkettirket i, manang di angka usaha nasida patupa dalandalan ni ngolu sian usaha na ummetmet, nametmet, menengah sahat tu na balga dohot na umbalga pe tahe, nang di angka usaha mandungdung angka sinta-sinta ni marsasahalak dohot marsaripe, marsasapunguan, marsasektor partangiangan, dohot saparmingguon, ingkon unang ganggu hita di ulaon ni Kristus na mangondihon hita i, lam momos ma tatiop, jala asa tarbahen hita maniop momos ingkon lam hiras ma rohanta di tangiangta na maraturan i masuk tu habangsa parasiasian ni Debatanta i, asa dapotan talup ni roha, asi ni roha dohot pangurupion di tingki na ampit hita.\nTangkas ma taingot jala taulaon hata ni Debatanta sian Heber 4: 14-16 i. Molo moru hiras ni rohanta saleleng on, jala siala ni i ndang dapotta na tolu i, muba ma. Molo nunga hiras rohanta saleleng on humirasma, asa tongtong tadai denggan basa ni Debata na dapot hita marhite na maniop momos Jesus Kristus i di ngolu nang ulaonta, jala hiras ro tu habangsa parasiasianNa i.\nParsameanta di Pematangsiantar, STT-HKBP.


Jamita Evangelium, 25 Desember 2018, Pesta I Paringotan Hatutubu ni Tuhan Jesus: "Immanuel: Donganta do Debata" (Mateus 1: 18-25) Pelita Batak Online\nSenin, 24 Desember 2018 19:08:00\nSelamat ari Natal ma di hita saluhutna.\nGanup sahat hita tu ari parningotan di hatutubu ni Tuhanta Jesus Kristus di ari 25 Desember, sai las do rohanta jala mariaia tondinta ala di ari i ma tapestahon hasasaut ni sangkap ni Debata manghaholongi hajolmaon. Denggan do hita masijalangan mandok tu sama hita selamat ari Natal.\nLaho manggohi rohanta marsaringar do tu hita hata ni Debata na tarsurat di Evangelium\nMateus bindu 1: 18-25 on na patorangkon tu hita tolu na mansai ringkot botoonta taringot tu Jesus Kristus Sipaluanta i.\nNaparjolo, gabegabean sian Tondi Porbadia do ia si Maria, ndang siala naung masipajonohan (Gorik: sunelthein autousheurethe) manang masitandaan (Gorik: ginosko; Indonesia: berhubungan seksual) si Josep dohot si Maria andorang so tubu Jesus. Anak siangkangan, ala na tubu sian Tondi Porbadia do dankdanak i. I ma sada hahomion dohot halongangan na pinamasa ni Debata pasauthon holongNa tu hita.\nNapaduahon, ala adong sangkap ni si Josep na bonar i laho manirangkon si Maria sipsip, asa\nunang tarurak si Maria, ro do Debata marhite surusuruanNa di bagasan nipi patorangkon tu si\nJosep songon dia parjadina umbahen na denggan pamatang ni si Maria oroanna i (ayat 18\ndohot 25), i ma marhite Tondi Porbadia, jala siala ni i unang alang rohana mangalap si Maria\ngabe donganna saripe (ayat 20). Diundukkon si Josep do pangidoan i atik pe dokdok (ayat 24). Ulaon Tondi Porbadia do halongangan i.\nPatoluhon, dipatorang Debata ma dia do impola ni hatutubu ni Jesus marhite mangalehon goar\nni dakdanak na marharoroan sian Tondi Porbadia i. Domu tuson do didok goar ni Jesus, i ma\n(a) Immanuel (ayat 23), i ma nilehon ni surusuran na ro tu si Josep, dohot\n(b) Jesus (Heber: Yeshua) nilehon ni si Josep sandiri, ai ibana do na naeng paluahon bangsoNa\nsian angka dosa nasida be (ayat 21), ai i do lapatan ni goar Jesus (Yehua) i.\nAtik pe adong tolu na dibaritahon evangelium Mateus songon na di ginjang i, alai goarna, Immanuel: Donganta do Debata, i do na dipillit gabe tema manang ondolan ni jamita tu hita di\nari pesta Natal on. Laho mangondolhon i, porlu do taida tona ni goar ni Jesus i tu dua\nParjolo, di partingkian panuratan ni si Mateus. Boasa apala Immanuel i na gabe dipajolo gabe\njamita tu angka halak Jahudi Kristen di taon 85, i ma sijaha Evangelium Mateus on di bonana tar lima taon dung disurathon evangelium Lukas (i ma na naung patujolohon hamuliaon ni Debata dohot dame di portibion di barita na uli sinuratna taringot tu hatutubu ni Jesus), manang 15\ntaon dung disurathon evangelium Markus (i ma na mangondolhon ia Jesus na mangula di Galilea sahat tu Jerusalem i Anak ni Debata na manaon na hansit do Ibana).\nTingki i ndang adong be bagas joro na di Jerusalem. Nunga dilengsehon Romawi niuluhon ni\nJenderal Titus. Di tingki i, tontu di halak Jahudi nang halak Jahudi Kristen na tong manopot\nbagas joro dung manaek Jesus tu banua ginjang jala andorang so paisolat nasida paluahon diri\nsian porang na manghalelengsehon bagas joro i haruar sian Jerusalem, tubu ma sungkunsungkun na mansai bagas taringot tu di dia ma sombaon Debata? Rap do Debata dohot hita atik pe nunga malengse bagas joro?\nMolo taida na tarsurat di ayat 23 ia goar nilehon ni surusuruan ni Debata tu si Josep bahenonna\ngabe goar ni pesepese na naeng tubu i, i ma IMMANUEL, Debata rap dohot hita, laho patuduhon na marhite Jesus Kristus rap do Debata dohot jolma i. Siala ni i do tong di bindu 18: 20 disurathon hata ni Jesus tu angka siseanna: "Ai anggo pungu dua manang tolu pe marhitehite goarhu, sai dongananku do nasida." Lapatanna, atik pe ndang di bagas joro na di Jerusalem na naung malengse i nasida marpungu, sai Debata do dongannasida. Jala di bagasan\ndiri ni Kristus tangkas ma pandonganion ni Debata di nasida. Asa, tu angka halak Kristen Jahudi na tongon marsanding dohot angka halak Jahudi na so mangihuthon Jesus alai na mangihuthon angka ajar ni angka Rabbi na naung mamparsiajari patik ni Debata di sada huta di tepi pantai di Jabneh, na jonok tu huta ni halak Kristen Jahudi di Antiochia Syria, ringkot do botoon nasida na Dongannasida do Debata. Ndang ala mangihuthon Jesus Kristus Tuhan gabe dao Debata sian nasida. Baliksa, ala naung di bagasan Kristus do nasida, gabe rap dohot nasida do Debata, atik pe ndang di bagas joro na di Jerusalem i nasida.Gabe dongannasida do Debata.\nPaduahon, di hita halak Kristen di sandok portibion nuaeng, uju mamestahon ari hatutubu ni\nJesus i hita di tingkion, manang beha pe pargulmiton ni ngolunta ingkon botoonta do jala\ningkon haposanta do na ia sangkap ni Debata mambahen denggan pamatang ni si Maria\nmarhite hagogoon ni TondiNa jala ia sangkap ni hatutubu ni dakdanak na tapestahon\nhatutubuna sadarion i ma laho patuduhon sangkapna na uli: Na donganta do Debata, jala na\ndonganon ni Debata do hita ganup ari di portibion. Ndang musuNa hita. Ndang dipadao diriNa sian hita. Dipasaut Ibana ma i marhite haroroNa di bagasan Jesus Kristus, dohot ulaonNa paluahon hita marhite Jesus (Yeschua) sipalua i.\n- Mansai ringkot do on botoonta songon ruas ni pamatang ni Kristus di portibion nuaeng,\ndi na mangulahon ulaon sinuruhon ni Jesus Kristus di portibion, i ma mamaritahon\nbarita nauli, mangajarhon sude na naung niajarhon ni Jesus, mangulahon ulaon holong\ndi bagasan huria dohot tu sude na di duru ni huria dope. Donganta do Debata.\n- Ganup ruas ni pamatang ni Kristus na marusaha patupahon angka na denggan marhite\nragam ni ulaon/profesi na naung tapillit tu donganna jolma nang tu angka na tinompa ni\nDebata na asing sadenggan dengganna, ai nunga dipalua Kristus hita jala siala ni di bagasan holongNa do hita manghobasi sude jolma, di bagasta, di maysarakat nang di\nportibion. Donganta do Debata.\n- Ganup ruas na tongon mangadopi tantangan laho mandungdung sintasintana na\ndenggan di ngolu nang di ulaonna siganup ari: Ari Hatutubu ni Jesus mamastihon tu hita\nna di dongani Debata do hita. Donganta do Debata.\n- Ganup ruas siihuthon Jesus asa manghaposi dohot mangasahon Debata songon donganna, ndang na asing na so tarbahen manongtong mandongani hita.\n- Manjouhon tu ganup asa manghamauliatehon sude pandonganion ni Debata tu diri,\nngolu nang ulaonna saleleng on.\n- Manjouhon tu ganup barita na mansai uli, i ma ndang alo alai dongan ni jolma ia Debata\nI, dang ditadingkon alai rap dohot hita do Debata.\nDipargogoi Debata ma hita manghalashon di ari parningotan ni hatutubu ni Jesus marningot\ntongtong imbaru angka ulaon ni Debata di tingki-tingki na salpu di na tangkas taida di ngolunta\nangka pandonganion ni Debata tu hita di ngolu nang panghobasionta be. Debata na sun timbul i do na ingkon tongtong pangasahononta. Nang tu joloan on, i ma tong taingot: Donganta do Debata. Pos ni roha na songon on nunga masuk tu buku Ende ni HKBP No. 66:1-3: Debata baen donganmi, lao mangula ulaonmu. Baen Ibana haposanmu, sai paserep rohami.\nDebata baen donganmi. Debata baen donganmi (1)Debata baen donganmi, molo Debata donganmu, ndang tarbahen ho be lilu, sai ture do langkami. Debata baen donganmi, Debata baen donganmi (2) Debata baen dongami, sai na saut do ulaonmu. Sai na tulus do sangkapmu jala sonang\nrohami. Debata baen donganmi, Debata baen donganmi (3).**


Rumah Baca: Acara Partangiangan Bona Taon Hutabarat 2011\nAcara Partangiangan Bona Taon Hutabarat 2011\nPunguan Siraja Nabarat, Boru, Bere dohot Ibebere\nSe - Pekanbaru sekitarna\nDi Gedung Serbaguna HKBP Pekanbaru\nJln. Hang Tuah No. 36\nAri Jumat, Tgl. 11 Maret 2011.\nTapatuduhon ma hinadengganni na marhahamaranggi, na sahundulan dibagasan Tuhan i (Psalm 133: 1 – 3)\nMarhite Partangiangan Bona Taon Siraja Nabarat, Boru, Bere, Ibebere Sa Pekanbaru on, lam marsitoguan ma hita tu hamajuon i.\nL: Hamuna angka dongan sahaporseaon! Sadari on ari Jumat, Tgl. 11 Maret 2011 on, Marpungu do hita Siraja Nabarat, Boru, bere dohot Ibebere sa Pekanbaru sekitarna on, mandok mauliate tu Tuhanta Pardenggan basa i na paloas-hon hita mandok mauliate tu Ibana. Ganup sahat hita tu Bona ni Taon, sai tendehon do: Taon Parasi ni rohaon baen di au sandok taon on. Lam pahot ma hasesaan ni dosangku di au on. Holan Ho do Jesuski, tuk pasaehon dosangki. Antong! Dia ma dohononta di adopan ni Debata Pardenggan basa i di tingki on?\nS: Mangendehon BE No. 36: 1”Pasupasu hami”\nPasupasu hami, O Debatanami. Sai sondangkon bohiMi tu napungu on sude.\nL: Pardenggan basa do Jahowa, Ibana do Siapuli roha ni angka na marsak jala na loja ala ni holong ni rohaNa di hita jolma pardosa. Dijalo Ibana ma tangiangta ala denggan ni basaNa. Jala saluhut jea dipadao sian hita asa tung sonang rohanta mandalani ari-ari ni ngolunta dibagasan taon 2011 on. Nuaeng pe, taendehon ma tangiang dohot elekelekta tu Tuhanta Pardengganbasa i:\nS: Mangendehon BE No. 36: 2 - 3”Pasupasu hami”\n2. Lehon ma di hami, dame ganup ari, Sai pasaor ma tondiMi tu na pungu on sude.\n3. Amen hudok hami, ale Tuhannami. Na marasi roha i, sangap ma di goarMi.\nL: Nunga tapangidohon tu Debata Pardenggan basa i, Ibana ma tutu na mangalehon ragam ni pasupasuNa tu hita di na mandalani taon 2011 on hita. Asa tung las rohanta mandalani ari-ari ni ngolunta di taon 2011 on, tung gomos ma tapangidohon sian nasa bulus dohot ias ni rohanta, rap ma hita mandok:\nL: Nunga tapangidohon tu Debata asa dipahot las ni roha, panghirimon dohot haporseaonta mandalani taon 2011 on, nuaeng pe, taelekhon jala tasombahon ma ende puji-pujianta tu Ibana, rap ma hita mangendehon: “Las rohang-ku lao mamuji Debata Parholong i......”\nL: Martangiang ma hita: Ale Tuhan Debata, huboto hami, ndada ala ni gogo dohot habisuhonnami sambing umbahen na tarbahen hami tolhas tu taon 2011 on; tung holan ala asi ni rohaM sambing do. Hupasahat hami ma ngolunami tu Ho mandalani ariari na pinasahatMu tu hami di taon 2011 on. Manang dibagasan las ni roha manang arsak ni roha hami, holan Ho sambing ma huhaposi hami. Ala ni, tambai ma nang haporseaonnami, asa tongtong hami marsigantung tu Ho. Unang mandele hami molo ro pangunjunan tu hami. Hupagomgomhon hami ma nang punguannami on tu adopanMu nabadia i, asa anggiat punguannami on lam tu sadana tau mamparbuehon godang angka na denggan tu saluhut ruasna nang na humaliang hami pe. Hupasahat hami ma tangiangnami on tu Ho, marhite Tuhan Jesus Kristus na pasadahon hami mandok mauliate tu Ho. Amen. (Hundul ma hita saluhutna)\n04 Marende No. 707: 1 + 3 “Hagogoon dohot apulapul”\n1. Hagogoon dohot apul-apul do dilehon Tuhan i tu au. Ganup ari au ditogutogu, ganup tingki di ondingi au. Ai hombar tu lomo ni rohaNa, do dilehon Tuhan i tu au. Ro marsorin arsak las ni roha, haporseaonku di patau.\n3. Songon Ama do tu anakhonna, holong ni Tuhanta i tu au. Ndang mansadi pangurupionNa, hombar tu padanNa na tu au. Debata Amanta na di ginjang, i do haposanku sai tongtong. Dipang-iringiring ni tanganNa dame sonang do rohangkinon.\nL: Mandok mauliate ma hita tu Debata na mangolui, ala denggan ni basaNa dohot asi ni rohaNa na so halompoan i mangaramoti ngolunta. Mansai balga situtu do holong ni roha ni Tuhanta mangaramoti hita Punguan Siraja Nabarat, boru, bere, Ibebere na adong di Pekanbaru sekitarna on, sian taon naung salpu sahat tu taon 2011 on.\nDingot Jahowa do hita: Ibana ma tutu mamasumasu ngolunta. Ibana do mamasumasu nang pinompar ni sude Punguan Siraja Nabarat, boru, bere, Ibebere na di ranto nang di Bona Pasogit pe; martua ma hita jala sonang.\n06. Ende Parsadaan ni Siraja Nabarat: “Sai hehe ma hamuna”.\n07. Marende No 697:1 “Molo Ho do huihuthon”\n09. Marende No 697: 2 “Molo Ho do huihuthon”\nHupelehon ma diringku mangihuthon lomoMi, ndada be na olo salpu na manggohi rohangki. Ho tongtong ihuthononku....!\n10. Doa Syafaat (Tangiang) sian sahalak natua-tua ni punguan:\n11. Marende No. 435: 1 -.... “Marolopolop tondingki”\n(Laos Pasahathon pelean tu HKBP Pekanbaru Kota)\n1. Marolopolop tondingki, ai naung ditobus Jesus i. Hamu sude bege ma i sai las rohangku mandok i.\nReff. Sonang ni tingki i dung jumpang Jesus Tuhanki. TondiNa mangajari au, tarbaen marlas ni roha au. Sonang ni tingki i, dung jumpang Jesus Tuhanki.\n2. Dihaol holongNa rohangki tung na so boi be mago i. MataNa do manatap au pinggolNa tumangihon au. Sonang ni.....!\n3. Tu Jesus sahat ngolungki saleleng ni lelengna i. Rap dohot au endehon ma endengku na imbaru da. Sonang ni.......!\n12.Pujipujian marningot denggan basa ni Jahowa:\nL: Hamuna angka dongan na hinaholongan ni Kristus! Sai songon na mardalan tabolus angka taon, disi dope hosanta diudut Debata. Ai songon asi ni roha ni ama-ama na manjagahon anakhonna, umbalga sian i do asi ni roha ni Tuhanta manjaga hosanta. Taparhatopot do di ngolunta, paboa na so haramotan hita dirinta. Pinuji ma Debata dibaen sude denggan ni basaNa mangalehon na hasea di hita jolma pardosa. Nuaeng pe, taelekhon ma tu Tuhanta Pardenggan basa i marhite na rap hita mangendehon:\nS: Mangendehon Reff BE No. 792 ”Pasupasu hami on Tuhan”\nPasupasu hami O Tuhan, Sai usehon dameMi, Sai ampehon tanganMi Tuhan, lehon di au gogoMi.\nL: Nunga salpu sada taon sian ari-ari ni ngolunta, alai ndang na olo salpu ianggo asi ni roha ni Debata. Dibahen i do ingkon sai pujion ni rohanta Ibana, ala ni godang ni asi ni rohaNa mangaramoti ngolunta. PangaramotionNa dohot holong ni rohaNa i do na mangonjar rohanta mandok mauliate tu Tuhanta Pardenggan basa i marhite partangiangan Bona taon on. Nuaeng pe tapangidohon ma tu Tuhanta Pardenggan basa i:\nL: Mauliate ma rohanta tu Debata, ala diramoti ngolunta sahat tu tingki on, dilehon do tu hita sipanganon dohot paruloson, jala dipasupasu do ngolunta marhasonangan. Tutu marsingkat sorin do partingkian taadopi di ngolunta, adong do sian keluarganta na matean, na rugi, na agoan, na dapot karejo dohot na so dapotan karejo. Sipata jut pingkiranta jala sipata marsak hita. Nuaeng, dilehon Debata do tu hita apul-apul na margogoihon hita, ai diudut Debata do hosanta paidaida hita saleleng mangolu di portibi on. Alani i tung gomos ma tapangidohon sian nasa roha dohot haporseaonta tu Tuhanta Pardenggan basa i. Laos jongjong ma hita saluhutna.\n13. Tangiang Panutup: Ale Amanami – Pasupasu –\nTapatuduhon ma hinadenggan ni na marhahamaranggi, na sahundulan dibagasan Tuhan i (Psalm 133: 1 – 3)\nDiposting oleh Rumah Baca di 09.16\nAcara Pesta Jubileum 150 Tahun HKBP Sukajadi Tingk...\nAcara Partangiangan Bona Taon HKBP Sukajadi 2011\nBahan Penelaahan Alkitab III\nBahan Penelaahan Alkitab II\nBahan Penelaahan Alkitab I


Tikting paduahon….. – Amani Partogi\n← Jamordong melamar…..\nRiwayat Hidup….. →\nDibalik mingguna, dihumalapui OppuJamordong sahalak sintua naung matua jonjong sian karosina, jala tor hatop ma ibana laho tu langgatan panjahaan tikting i. Dung dipadenggan kassa matanai i, songon naung somal di gareja i, jolo di dok do hata na denggan tu sude ruas dungi dijahahon ma tikting na marragam. Somalna do molo dibulan-bulan sampulu dua gumodang do tikting sijahaon. Adong ma tikting ni par-natalon, adong tikting tu pandidian na badia, adong muse do tikting hamuliateon. Jala dijahahon do i sada-sada.\nLambok jala angon-angon do begeon panjaha ni ibana di tikting i. Toho do songon na marligato do dibaen suarana asa unang marnabosan ruas i patubegehonsa. Sasahali di pasip ibana satokkin songon na paulak hosa loja. Dungi dijahaon muse.\n“Tikting na mangihut, ima Tikting parbogason…” Jala di suba ibana manjahahon nanget asa unang salah jaha tahe di goar dohot gelarna. Ai somal do dihutai, molo attar adong gelarna sian parsikkolaan, isara sarjana muda ikkon di jahahon do i.\n“Tikting paduahon, naeng manjalo pasu-pasu parbagason ma, anakkon ni huriatta ima Janggalatingon Lumban Gaol, anak ni amanta AmaniSumuang Lumban gaol./..eee…eee…” ninna huhut songon na lilu. Hape toppu ma tartutup bukku tikting on alani doras ni alogo mangullus sian jandela nang sian dinding ni gareja naung godang marlubang i.\nHodohan ma ibana, pola do so satokkin…..mangalului udut ni tikting na dijahahon ondeng\nDungi ditorushon ibana ma humalaput muse ala nung songon na serom ruas i, jala nga adpng na mekkel dibege, ala nunga humalaput ibana mangalului udut ni tikting on\n“Tu…tu….sude par-ina hanna ni hurianta……” ninna ibana, …..\nPos ini dipublikasikan di HATA SO PISIK dan tag Hendry Lbn Gaol, tikting paduahon. Tandai permalink.